
(R)Evolució 


( 01 ) 

La trajectòria de la raça humana sempre s’ha 
construït sobre els pilars de l’explotació i de la 
lluita. Des de la prehistòria, en la qual unes tribus 
s’imposaven a les altres amb la força de les armes 
més rudimentàries, passant per les grans 
civilitzacions que es van aixecar sobre muntanyes 
de cadàvers, els conflictes medievals de les èpoques 
del domini feudal, la Primera Guerra Mundial, la 
Segona... i finalment, la Tercera, que va desembocar 
en un nou ordre autoritari, el més cruel de tots 
perquè no va permetre ni la més mínima escletxa. 
Va ser el més impietós i el més deshumanitzat, el 
més tècnic i científic i alhora el més cruel. 

Uns anys abans de la Tercera Gran Guerra, però, 
el capitalisme havia arribat al seu grau més 
salvatge: era una màquina sense cap mena de 
control que feia pujar i caure països al ritme dels 
interessos i havia creat un flagell financer a través 
del quals s’enderrocaven nacions només fent 
algunes trucades. 

Com a conseqüència de la devastació i del nou 
ordre posterior que sempre s’imposava, les grans 
ciutats es van dividir en zones on vivien els més 
poderosos i els barris dels més humils i marginals. 
Amb una diferència molt gran del que havia passat 

en d’altres èpoques anteriors: travessar aquestes 
fronteres suposava la desaparició en mans d’una 
policia cada cop més repressiva i amb més poder, 
sense haver de donar explicacions a cap ordre 
judicial perquè no existien els drets com s’havien 
entès anteriorment. 

El treball havia començat a ser un luxe quan la 
revolució de la robòtica, en molts pocs anys, va 
contribuir a la destrucció del concepte d’obrer 
operari en els treballs de producció, industrials i de 
serveis. Ara, les màquines podien treballar a les 
fosques, amb un cost que s’amortitzava molt ràpid i 
a més... no es queixaven, ni demanaven cap tipus de 
millores o d’augment de sou. Només calia tenir els 
recursos i la capacitat per poder adquirir la 
tecnologia necessària. I això estava en mans d’uns 
pocs, que les fabricaven i decidien a qui les venien. 

Els països, tal com s’havien entès en el segle XX i 
principis del XXI, van desaparèixer. S’havia generat 
un macroestat planetari del que en poc temps va 
deixar de saber- se qui era el que manava, ja que de 
fet no hi havia només que corporacions que 
s’amagaven rere marques. 

El que s’havia conegut com a democràcia en el 
passat va deixar d’existir, de la mateixa manera que 
ho feien les organitzacions de tot tipus dedicades a 
defensar a les persones. Tot ho controlaven obscurs 
interessos que havien de generar guanys com a 

única obligació. Tot estava regulat pel seu ordre 
dictatorial, inqüestionable. 

Per compensar les classes més mitjanes i més 
baixes i que no hi hagués cap revolució, se’ls va 
donar el dret a l’habitatge i l’alimentació —els 
habitatges i els productes que la gran corporacions 
determinaven—, així com també accés a tota mena 
de jocs i entreteniments virtuals a través d’un xip 
implantat en la seva ment. Qui volia podia passar- 
se dies sencers vivint realitats alternatives, 
purament fictícies, només estirat a casa seva. Si 
moria extenuat o d’inanició, com passava en molts 
casos, automàticament es recollia el seu cos i no se’n 
sabia mai res més. Era legal fer-ho. 

En una evolució de l’estat policial i sense cap 
mena de drets, es va crear l’Oficina de Seguretat 
Universal, que integrava la policia i els jutges en un 
mateix àmbit, sense límits en les seves actuacions. 
En aquest context, la defensa dels acusats 
d’infringir les lleis era un dret inexistent. Tots els 
detinguts eren presumptament culpables i 
demostrar la seva innocència, impossible. 

En una primera fase es va acabar contra la 
delinqüència, mentre la societat ho aplaudia. Però 
en una segona es va voler anar molt més enllà i els 
individus inestables pel sistema eren detectats, 
detinguts i depurats. No se sabia on acabaven. 
S’esborrava qualsevol traç del seu passat i la seva 
memòria. 

( 02 ) 


A la revolució de la robòtica, en plena expansió l’any 
2024, va afegir- se la dels viatges espacials, a tota 
potència tecnològica cap a l’any 2050. La Terra ja 
estava explotada i devastada per totes bandes i la 
indústria de transport aeroespacial va permetre 
expandir-se pels planetes més propers, primer, on es 
feien colònies laborals habitades per robots, 
principalment i uns pocs humans que els controlaven. 
Més endavant, els viatges interplanetaris es van 
ampliar molt més enllà encara, fins a límits 
insospitats. L’univers era molt gran. 

Sense els robots no hauria estat possible. 

La raça humana va anar quedant arraconada, 
víctima de la seva pròpia construcció social autoritària. 
Els robots van anar esdevenint la presència més 
multitudinària del planeta Terra i de les colònies de 
l’espai que s’anaven creant. Totes les tasques 
domèstiques i laborals havien estat substituïdes per 
màquines, mentre el que quedava dels éssers humans 
es dedicava, prioritàriament, al lleure, la distracció i la 
festa. 

No se sabia qui manava ni per què. 

Ningú es queixava. No es podia. Si ho feien, la 
maquinària repressora els esborrava. 

Tot això us ho he explicat perquè si no no 
entendríeu la meva història, com vaig viure aquell 
moment que em va fer pensar que encara quedava 
esperança, que l’esperit de la revolta i la revolució mai 
desapareix i sempre permet que el canvi sigui possible. 

(03) 

Es deia FGBV6789*, un codi que a priori no deia 
res, a excepció que fóssiu, com jo, un expert en 
robòtica, que comprenguéssiu cada part de la seva 
sofisticada maquinària, tot allò que ben encaixat feia 
possible que funcionessin a la perfecció durant molts i 
molts anys, amb bateria autorrecarregable (cada 
unitat era una petita central energètica en si mateixa). 

Aquelles màquines, amb aparença gairebé humana, 
eren una sofisticada sèrie de robots amb autonomia 
per realitzar tota mena de tasques, però especialment 
els havíem preparat per treballar a les llunes de 
Júpiter, en feines d’extraccions de metalls. Com ells, 
s’havien fabricat 1.500.000 unitats més. 

Els responsables humans del seguiment de les 
actuacions dels robots érem uns pocs. Tot i la 
impossible empatia amb ells, familiaritzar-t’hi feia que 
acabessis tractant-los com si fossin persones. Però no 
tothom ho feia així. Per això va succeir aquell incident. 

Tenia un company humà que havia estat destinat 
allí sense voler-ho, complint un càstig. No diré el nom 
perquè no s’ho mereix. No sabíem el que havia fet, però 

per a ell estar tan lluny de casa era la pitjor de les 
penalitzacions, no com la resta que així ho havíem 
decidit per perfeccionar-nos en la nostra feina o per 
guanyar més diners i futures compensacions. La 
dotació de terrestres era de 50 persones a tot el 
planeta. De robots n’hi havia 10.000. 

Algú de per sí cruel, ho sol ser amb tot allò que es 
mou. I ell, allí, en aquell planeta, lluny de la Terra, es 
desfogava maltractant els robots. Va començar amb 
empentes i cosses. Se’n reia quan les unitats queien a 
terra i es tornaven a aixecar. La seva crueltat va 
esdevenir més creativa, arribant als límits de 
desmuntar-li a un robot una cama o un braç i gaudir 
mentre no podia realitzar la tasca per a la qual estava 
programat i que insistentment repetia, un i altre cop, 
mentre l’altre miserable se’n fotia amb grans riallades. 
Cap dels humans interveníem mai. 

Una de les unitats va cometre una errada en la seva 
feina. I ell, en un grau de paroxisme, va començar a 
colpejar-la fins que va caure a terra. El robot no es 
queixava, però els cops l’havien espatllat i sortien 
guspires i fum, cada cop més avariat. 

Jo no vaig intervenir. 

Si que ho va fer FGBV6789*, que va descarregar 
amb el seu puny un fort cop al cap del maltractador, 
fins deixar-lo inconscient. En vaig ser testimoni. Tota 
la resta de robots es van aturar i hauria jurat que, en 
un segon de complicitat, estaven interconnectats entre 

ells, comprenien el sofriment del company caigut, 
l’acció de justícia i havien dit prou, de manera 
definitiva, a l’amo humà. 

Em vaig espantar i vaig fugir fins a la base. Ningú 
em va creure i em van acusar de colpejar al meu 
company i d’abandonar-lo. I finalment, em van 
retornar a la Terra. 

Avui he arribat a casa, després del viatge en la nau. 
M’han destinat a una feina rutinària i avorrida en una 
de les fàbriques grises i anònimes. 

Ells no s’ho volen creure i jo tampoc sé com ha estat 
possible, però estic convençut que ha esclatat una 
revolta que ben aviat ens caurà de ple al damunt. Els 
robots han començat a dir que no a l’explotació de 
l’ésser humà. 


Albert Calls Xart 

El professor Miquel Bor, 
doctorat en llengües clàssiques 

El professor Miquel Bor està esgotat, com la 
majoria de professors. Està primerament esgotat 
mentalment i de forma secundària físicament. A 
diferència de la resta del professorat no ho està per 
la impossibilitat de controlar els alumnes. Aquesta 
fase, miraculosament, la té superada. Sap que és un 
privilegiat. Imparteix la matèria que calgui, tot i 
que està especialitzat en filologia clàssica, amb una 
autoritat acadèmica incontestable. Les seves teories, 
sovint poc ortodoxes, són acceptades sense el més 
mínim dubte per alumnes, professors i catedràtics. 
Diuen que mai no ho ha sigut, això de catedràtic, 
per que no ha volgut, que el que li agrada és la 
docència pura i dura. 

El fet de ser una mena de savi en llengües 
clàssiques no fa, però, que les seves classes siguin 
avorrides, denses ni insuportables. Ben al contrari. 
Els alumnes es rifen les opcions de tenir-lo com a 
ensenyant. No recorda haver cridat mai a l’ordre cap 
alumne. Sempre ha pensat que, a part de donar una 
classe on els nois aprenguin alguna cosa, l’ha de fer 
tant o més entretinguda que didàctica. La vessant 
lúdica, els seus amplis coneixements i la capacitat 
innata per transmetre’ls el converteix en una mena 
de professor ideal. 

Ell, però, està, esgotat. No per haver de controlar 
els alumnes. No per la manca de resultats o per la 
poca dedicació del jovent. Té fins hi tot el més difícil, 
el reconeixement de tots, sense excepcions, però no 
és això el que el turmenta. Fa anys que es dedica a 
l’ensenyament. S’ha convertit, definitivament en un 
home madur, mentre ha vist passar cursos i cursos 
d’estudiants que l’idolatren. No ho entén, però li 
falta alguna cosa. Fa un parell de cursos que hi 
pensa, però no sap què és. Creu que hi ha alguna 
cosa a l’inconscient que fa que la seva excel lent 
tasca no l’acabi d’omplir. 

En Miquel Bor, aquest matí, ronda entre les 
taules, mentre els alumnes fan els típics exercicis 
d’anàlisi de text. Aquest cop és tot un clàssic entre 
els clàssics, “El Mite de la Caverna” de Plató. 
Conèixer el contingut, prèviament al seu anàlisi en 
llatí, ajuda a aquests pobres alumnes que cada cop 
arriben més mal preparats. Deambulant per l’aula 
observa dues noies abocades sobre un paper que poc 
sembla el redactat proposat. Murmuren entre elles i 
somriuen d’amagat. S’hi apropa amb una mena 
d’impuls que el fa dubtar si realment és ell qui fa 
allò. 

Es planta al costat d’elles i amb una veu massa 
alta i crispada els pregunta “Què feu, noies?”. A 
l’aula s’hi fa, de sobte, un silenci espectral. Ningú no 
gossa dir res. En Miquel, però, roman allà, plantat. 
Una de les interpel lades, quasi ofegada per la 

vergonya, amb una veu trencada respon, “No res, 
professor, coses nostres” 

El senyor Bor sembla rebre un llamp al més 
profund del seu cervell, com a mínim, ell així ho 
sent. Retorna a la realitat com pot, amb feines i 
treballs. Assenyalant la porta, manifesta a l’aula 
sencera: “Ho sento, no em trobo massa bé, per avui, 
donarem la classe per acabada”. 

Els habituals pilotes se li apropen, li demanen si 
necessita res i tan aviat com pot se’ls treu de sobre. 
Es dirigeix al seu despatx i seu a la còmoda cadira 
de cuir negre. Amb els colzes sobre la taula, el cap 
entre les mans, ho comença a veure tot clar. S’ha 
passat més de vint anys donant la seva vida a la 
docència. No té vida privada més enllà del món 
acadèmic. No té parella, ni família, ni amics que no 
siguin col ·legues de professió. Tot ho ha donat als 
alumnes, la seva vida sencera, però no n’ha rebut 
res de la d’ells. Ho ha entès amb aquest incident. No 
en sap res dels seus alumnes més enllà dels murs 
del centre educatiu. Què fan un cop surten d’allà o 
abans d’arribar-hi? Ells saben (o ho poden saber) tot 
d’ell. La seva vida és allà dins. Només va a casa a 
dormir o a passar els festius i caps de setmana que 
el centre tanca. Els seus escassos viatges a 
l’estranger han estat resseguint les empremtes del 
món clàssic, Grècia i Roma, principalment. 

Es de puntualitat britànica. Tothom sap quan 
entra, quan surt i on és en cada moment. Du una 


15 



vida pública. Viu en un aparador on es mostra als 
seus alumnes que, per contra, s’amaguen d’ell. Què 
feien aquell parell de noies de les que amb prou 
feines en recorda el cognom?. No té dret a saber-ho, 
ell, que mostra tot el que és? 

S’aixeca d’una revolada, obre l’arxivador i busca 
frenèticament les fitxes de les dues noies. Marta 
Vilar i Catalina Marseny. N’observa les fotos. Les 
dues són prou maques, en especial Catalina, a la 
que creu trobar una semblança a alguna divinitat 
antiga. Malgrat tot, no en té una idea precisa 
d’elles, les fitxes no l’ajuden massa a recordar. Han 
de ser alumnes d’aquelles que passen 
desapercebudes, com la gran majoria. No destaquen 
ni per bé ni per mal. No excel leixen en 
coneixements ni es queden endarrere. No en sap res 
d’elles. Però, elles, segur, ho saben tot d’ell. Aquesta 
és l’enorme injustícia que tan mal li fa. Com pot ser 
que li hagi costat tan descobrir-ho? No és evident? 
Només li cal saber, recuperar part del coneixement 
que sobre ell tenen, aprendre una mica de les seves 
vides. 

Per primer cop en la seva dilatada trajectòria de 
docent, abandona el despatx abans de l’hora. Ha 
comprovat en el quadre horari que les noies acaben 
les classes en mitja hora. Té temps més que 
suficient per amagar-se a prop de la porta del centre 
per guaitar-les quan surtin. L’aire és càlid, la 
primavera s’ha avançat lleugerament. Tanmateix 

sent un calfred que li recorre l’espinada com una 
serp que s’hi passegés. Les veu sortir, enmig d’un 
petit grup d’altres noies. Sembla que comenten 
coses sobre el paper que han estat mirant a classe i 
que ha sigut l’origen de tot. Sent un impuls que 
l’empeny a anar corrents on són les noies, arrancar 
el paper de les seves mans i preguntar, “Què és?”, 
”De què rieu?”. “Per què l’heu tret enmig d’un 
exercici?”, “On aneu?”, “De què parleu?”, “Què 
penseu?”, “Què sentiu?”. Finalment, el poc seny que 
sembla conservar en aquest dia d’avui, el frena. 

Segueix allà uns minuts, fins que el grup es desfà. 
Cada una sembla anar pel seu cantó. Unes entren al 
bar que hi ha a la mateixa cantonada. Dues van a la 
parada de l’autobús i la Marta i la Catalina agafen 
cada una un ciclomotor, a quin d’ells més atrotinat i 
ple de bonys. Ell, emparat en l’anonimat de la seva 
antiga moto de l’època dels centurions i amb el casc 
que l’oculta perfectament, les comença a seguir. Sap 
que difícilment el reconeixeran, segurament ni 
s’adonaran que algú les està seguint. 

En arribar a la Carretera ambdues s’acomiaden 
amb la mà i cada una pren una direcció diferent. En 
Miquel, que va uns metres darrera, gira, com guiat 
pel destí, cap a l’esquerra, direcció a les afores de la 
ciutat. Ara, no sap ben bé per què, només segueix a 
la Catalina. Aviat abandonen la carretera, enfilen 
muntanya amunt cap a la urbanització de Ses 

Pomeres. Una zona de “pijos” pensa ell 
automàticament. 

Conforme s’endinsen en aquella urbanització, el 
professor es sorprèn del luxe i grandària d’aquelles 
cases. Des del carrer amb prou feines s’endevinen 
les parts altes dels edificis. De tant en quant, a 
través d’algun portal que està obert, entreveu 
frondosos jardins, piscines de pel lícula, terrasses on 
poder parar el sol i cotxes de luxe. Quasi perd la 
pista de la seva perseguida de tant com l’està 
distraient aquella contemplació de luxe desmesurat. 
Pensa que la Catalina no té pas pinta de pertànyer 
a cap d’aquelles famílies acabalades que regeixen 
els destins econòmics de la ciutat. 

La estudiant frena, just davant d’un portal del 
servei en una de les cases més grans i luxoses. Veu 
com deixa el ciclomotor en un garatge i es dirigeix 
cap una caseta situada dins el jardí. Ell, en cap 
moment pensa que el poden enxampar. El primer 
que té al cap és saber més de la vida de la noia. Ella 
entra a la caseta, on amb grans lletres indica, 
eufemísticament, “Consergeria”. Així, dedueix, en 
Miquel que ella és la filla dels porters-vigilants de la 
finca. 

Catalina, un cop dins, obre les finestres i posa 
música a tot drap. Ell no reconeix cap de les 
cançons. Musicalment va quedar atrapat en les 
melodies de fa trenta o quaranta anys. Les cançons 
es van succeint, amb un martelleig que creu 

torturador. Comença a plantejar-se si no està fent 
una rucada, allà, amagat entre els matolls. No 
podria donar cap explicació en cas que 
l’enxampessin. Semblaria un vulgar lladre o un 
voyeur, tot i que això darrer s’assemblaria més a la 
realitat. 

La noia, en un moment donat, baixa el volum de 
la música, ell ho agraeix. La Catalina agafa el 
telèfon i demana per un tal Pol. Riu. Tan aviat parla 
en una remor, a poc a poc, de manera que quasi no 
l’entén, com fa un crit com de boja. En Miquel 
interpreta aquella conversació extensa, desordenada 
i, sovint poc intel ligible. Quan pengen en dedueix 
uns pocs conceptes: al tal Pol, se l’estima més que a 
res del món i mai no ha existit sentiment més gran 
en tot l’univers que aquell amor tant intens; per tal 
que el Pol, pugui gaudir d’aquell amor 
extremadament immens, i aprofitant que ni els 
senyors porters-vigilants, ni els amos no hi seran 
fins l’hora de sopar, el convida a apropar- se on viu 
en un termini de temps tan breu com sigui possible. 

En Miquel està convençut que ara és el moment 
de fugir d’allà. La cosa ha anat massa lluny. Quan 
s’aixeca per marxar, sent un motor d’automòbil que 
s’apropa, veu un taxi que s’atura. Es torna a 
amagar. Del taxi en baixa un home, d’uns trenta 
anys, que s’apropa a la porta per on ell ha entrat 
seguint a la Catalina. Sap que és en Pol. Es queda 
allà, glaçat, no sap què fer, i en cas que ho sabés, 

segurament no tindria les forces necessàries ni tant 
sols per anar a buscar la moto. 

Abans que en Pol truqui a la porta, aquesta s’obre 
i la noia se li llença als braços, el besa 
apassionadament. Ell se’n desfà com pot i li diu, 
quasi cridant, amb un tarannà prepotent. “Estàs 
sonada o què?. T’has deixat el portal del carrer 
oberta, qualsevol dia t’entrarà algú i ja veuràs com 
riurem”. Al professor se li atura el cor de pànic en 
sentir allò. Ella li diu al jove que no sigui ruc, que 
l’ha deixat així esperant que ell vingués d’un 
moment a l’altre, estant com està a uns pocs minuts 
d’allà. Es tornen a besar apassionadament. Ella el 
va empenyent cap al llit i es comencen a despullar. 
En Miquel sent una erecció com feia molt de temps 
que no sentia. No els pot veure, però en sent els 
sospirs. Dedueix que estan començant a copular. Ho 
fan de manera salvatge, compulsiva, com acomplint 
una necessitat llargament esperada. Sent cops. Pol 
sembla que colpeja a la noia. Ella es queixa, diu que 
no li agrada la violència. L’home insisteix, sembla 
que gaudeix agredint-la sense aturar-se un moment, 
barrejant l’acte sexual amb la violència. Sembla que 
ell li tapa la boca. El docent resta allà amb el cap 
més espès que mai. Per un moment es veu a si 
mateix allà, amagat en el jardí d’uns milionaris, 
escoltant com una adolescent, filla dels “conserges” 
fornica vigorosa i salvatgement. Na té clar si 
dominada pel cel o per la violència del seu amant. 
No s’ho creu, però reflexiona un instant, sobre la 

paraula fornicar, és de bon tros la més adequada per 
definir aquell acte que sembla, pels crits d’ambdós, 
tot just acabar-se. 

Escolta com recuperen la respiració. La primera 
en obrir la boca és ella, la estudiant, que li diu al 
seu amant: “Ets un bèstia, un animal. Saps que jo el 
que vull és follar, no que em maltractis?. No vull 
dolor, no m’agrada gens quan et poses així. No vull 
la teva sàdica dominació, ho entens, malparit?“. 

Passen uns segons, tensos. Ella hi torna, sembla 
que més calmada: “Saps que avui, a classe, li he 
ensenyat la teva foto a la Marta?. Sí, la que vaig 
imprimir l’altre dia. Vull que ella et conegui, que 
sàpiga qui ets. A vegades em fas molta por“. Se sent 
un cop. La noia plora. Mig somicant, segueix: 
“Llavors, el professor, en Miquel, quasi ens 
enxampa, quina vergonya.” Ell li respon, irat: 
“Collons, sempre estàs parlant d’aquest coi de 
professor teu, què et deu donar? Ja n’estic fins al 
cap de munt”. Catalina, se’l mira, l’aparta amb 
menyspreu d’ella i li etziba: “Mira, si no fossis tan 
ignorant, sabries que el meu professor és qui 
m’impulsa a seguir estudiant, qui ha obert la meva 
ment al coneixement de les coses clàssiques, i per 
que ho sàpigues, n’estic molt d’ell. Si el coneguessis, 
sabries infinitat de coses curioses, com, per exemple, 
que del que acabem de fer se’n diu fornicar, que ve 
del llatí fornicaré, per que les putes, solien fer-ho 
amb els seus clients sota les voltes dels ponts, els 

arcs, etc. Que en llatí s’anomenen fornix. I, saps 
què? Posada a explicar coses, també et diré que 
molts cops crec, que per tu sóc això, una puta. Que 
em tens sempre a la teva disposició. Que em 
menysprees per ser molt més jove que tu. N’estic 
farta, saps?”. Se sent tot un rebombori i de cop, ella, 
crida ben fort: “Fot al camp d’aquí. Estic farta dels 
teus cops. I mentre marxes, ves pensant, pel camí, 
que quan ho faig amb tu, no és per que t’estimo, i 
una merda, és per necessitat i que sempre, fixa’t bé, 
sempre, sempre, penso en el meu professor i que el 
amor que et dic tenir, en realitat, el sento per ell”. 

Dos mesos més tard, professor i alumna, fugiran 
junts a una illa grega, a una caseta, és clar, vora el 
Mare Nostrum, junt a les ruïnes d’aquell món antic. 
Ara, el docent se sent infinitament recompensat. 

Albert Rigola Díaz 


22 



El desencís de la Blava, 
en Fred i el senyor Precís 

Una tarda d'estiu ben corrent corria pel parc un 
petit corrent rondinaire. Al seu esguard, la Blava 
anava darrera d'un ocell cantaire, enterbolida en el 
seu pensament per la sensació que res no podia sortir 
malament, que tot era perfecte, que el moment, més 
que perfecte, era absolut. De sobte va topar amb en 
Fred, al temps que queia a terra en l'esforç definitiu i 
probablement exitós, d'enxampar l'animaló. Tot 
d'una, per sobre del seu cap, la Blava va advertir 
l'esquinçada d'un raig de sol, que s'escolava entre els 
cabells tremolosos de la riallada d'un noi que, a més 
de ser-ho, és deia Fred. El corpulent sac d'astúcia, tot 
aprofitant el neguit de la criatura voladora, la va 
enxampar i, sense negociar paraula ni miraments, va 
fer mitja volta i va marxar sense dir ni tan sols adéu, 
amb el premi aconseguit de l'esforç aliè. 

Ai, pobre Blava! Ella i el seu idealisme, que només 
volien acaronar l'ocellet i ensenyar-lo a sentir la 
escalfor humana per un sol segon, un segon de res! 
Mentre el perseguia, el seu somriure anunciava 
alegrement que un cop agafés la pressa se'n atiparia 
fins a l'infinit de veure-la marxar volant, amb 
l'esperança que tornés o, si més no, que en endavant 
tindria una nova amistat amb qui compartir les 
mores que, com la rosa, són l'ofrena miraculosa d'un 
matoll a primera vista ofensiu. 

Quina traïdoria la del bon observador! I és que, en 
bona coincidència d'intencions respecte de l'acció d'en 
Fred, a la vora de l'indret on s'havia precipitat la 
Blava, hi havia el senyor Precís. Amb la perfecció 
d'un erudit va dirigir- se a ella i li va parlar dels fets. 
Un per un, va disseccionar la seqüència, posant 
l'accent i l'èmfasi en els errors de la Blava i els 
encerts d'en Fred. Escrupolós i ben encertat, va 
analitzar el fet i, sense demanar el vist-i-plau a 
ningú, es va erigir en l'autoritat denunciant i 
arquitecte de la resposta. 

És clar, la Blava era víctima de la ràbia i es 
consumia en desitjós de venjança. Tant era si l'ocell 
volia ser lliure, si el pla del senyor Precís estava ben 
adreçat a l'objectiu que havien acordat sense tractes 
de paraula o, en qualsevol cas, si aquella era una 
guerra que calia encetar i guanyar. Conquerir! 
Llibertat! Pau! Victòria! Tot! Tot! Tot! 

Semblava prou clar que els fets que esdevindrien a 
continuació serien els següents: 1) el senyor Precís 
alliçonaria la Blava a fi i efecte de traçar l'estratègia 
necessària per recuperar l'ocell, 2) La Blava, amb 
l'ajuda del senyor Precís aconseguiria fer- se amb 
l'ocell i, 3) amb una demostració de força davant d'en 
Fred, aconseguirien el domini absolut i indiscutible 
del parc. 

“Perfecte, perfecte!!! Això no pot sortir malament”. 
Estranyada per l'orgull que li pujava de les mans al 
cap, la Blava començava a neguitejar. Després de la 

fase de convenciment arribaren els dubtes. 
Tanmateix, es negava un i altre cop: “No, res no pot 
sortir malament”. “Una cruïlla letal per les meves 
esperances de recobrar l'ocell... bé, recobrar... de fet 
no l'he tingut mai. I per què el vull jo aquest ocell? 
Estic segur que vol venir amb mi”. La balança havia 
de caure en funció de la gravetat que dictaria la 
pròpia autoestima. I la Blava s'estimava tant a si 
mateixa que ja no ho va dubtar més: “sí, amb mi és 
com millor pot estar perquè, de fet, jo el deixaré volar 
tant com vulgui, li donaré aliments i escalfor, si és 
que així ho vol; no l'obligaré a estar amb mi, tot i que 
n'estic convençuda que voldrà venir al meu costat 
cada dia de la seva vida”. En realitat la Blava no 
sobredimensionava el seu valor; era una nena ben 
responsable i intel ligent, afectuosa i sempre tenia 
bones paraules pels demés sense caure en la feblesa, 
tothom se l'estimava molt, raó de més per 
pressuposar que l'ocell voldria quedar-s'hi. 

Ves per on, que en arribar a casa d'en Fred van 
veure l'ocell lliure volant pel menjador de la casa, 
ben esvalotat. Sovint, l'ocell s'adreçava a una gàbia 
nova i llampant, situada al costat de la taula, en un 
moble ben cofoi, on gaudia de pinso i aigua. Finestres 
i portes ben tancades, però. Aquesta nova situació de 
l'ocell va refermar la Blava en les seves sensacions. 
L'ocell tenia de tot, però no podia marxar quan 
volgués, tenia prohibit el passeig voluntari i en cap 
cas no podia jugar amb d'altres ocells. “Com deu 
estar patint, el pobre animaló”, pensava la Blava. 

I sense esperar un dia més, la Blava i el senyor 
Precís van establir el pla definitiu per capturar 
l'ocell. En un primer moment, la proposta del senyor 
Precís era força captivadora, ja que ho farien tot 
sense causar cap perjudici, sense complexitat però 
amb riscos per a ells. Tot i així la Blava li va donar 
un parell de voltes i va concebre una nova idea, més 
arriscada per a ells i, a canvi, més simple i 
realitzable. El senyor Precís s'hi va negar en rodó, i 
es va negar a col laborar en cap altre pla que no fos 
el seu. La Blava, lleial a l'empresa comú, va haver 
d'accedir i es van posar a treballar. 

El dia assenyalat havia estat escollit en funció dels 
horaris i els moviments propis de la casa d'en Fred, i 
en arribar l'hora prevista, van procedir a l'acció. El 
cel estava ennuvolat i a mig camí la Blava proposà 
suspendre'n l'execució. El senyor Precís s'hi va negar, 
intransigent com s'havia mostrat fins al moment. Un 
cop a la casa, van esperar el moment oportú i la 
Blava es va enfilar a l'arbre que la portaria fins al 
finestró sense tancament de la torreta superior. En 
aquell moment va començar a ploure i fou aleshores 
que es va adonar del parany: el risc de l'acció se'l va 
endur tot ella! 

Ara ja no es podia aturar. Va agafar l'ocell, que 
tremolava desesperat, el va ficar en una caixeta i va 
tornar a pujar a la torreta. Tot seguit deixaria caure 
la caixa, lligada amb una corda, fins que el senyor 
Precís la va recollir. La teulada relliscava com si fos 

gel i, no sense esforç i una bona concentració, la 
Blava tornà a l'arbre i, en un moment, ja era a terra. 
La satisfacció d'haver acomplert amb el seu propòsit 
li va farcir tot el cos. “Quina il lusió, l'ocell ja és 
nostre!”, va cridar dins seu. 

El senyor Precís havia desaparegut amb l'ocell. La 
ràbia se li escapava en forma de llàgrimes pels ulls i 
corria cap a terra, barrejant-se amb la pluja. 

Tres dies més tard, el senyor Precís actuava com si 
fos l'amo del parc, i totes les persones li retien 
homenatge, en honor a la bellesa del cant de l'ocellet 
que portava lligat a la mà amb una corda. Tot fou 
veure-ho i la Blava va apretar les dents en senyal de 
venjança. Va aconseguir unes tisores i va seguir el 
senyor Precís fins que el va veure prou distret com 
per tallar la corda i agafar l'ocell. I just en el moment 
en què tallava la corda i agafava l'ocell va aparèixer 
en Fred. 

Els ulls exaltats del senyor Precís pel robatori que 
tot seguit va denunciar a gorja oberta, es van obrir 
encara més quan la Blava va deixar anar l'ocell, 
després de fer-li un gran petó. Al seu torn, en Fred 
també els va acusar de robatori. I enmig del bullici 
que s'havia aplegat en sentir els crits d'uns i altres la 
Blava va exclamar: “Ni vostre ni meu, aquest ocell 
serà de qui vulgui ser!”. En Fred s'hi va llençar a 
sobre, decidit a ofegar-la amb les seves mans, i el 
senyor Precís el va intentar aturar. Aleshores 
l'ocellet, que s'ho mirava tot des de la branca d'un 

arbre, va dir la seva deixant anar una bona tòfona 
d'excrements, que caigueren en el petit espai que tots 
tres compartien en la seva disputa. Uns i altres, que 
pretenien decidir com havia de ser la vida de l'ocellet, 
van rebre una bona lliçó. I així fou com l'ocell, passiu 
protagonista de l'avarícia de tots tres, va rubricar el 
desencís de la Blava, en Fred i el senyor Precís. 

Nota: quan els humans ens apleguem segons 
afinitat política i formem grups grans actuem com la 
Blava, en Fred i el senyor Precís. Podeu jugar a 
canviar aquests noms per les etiquetes que emprem 
(anarquistes, comunistes, nacionalistes, socialistes, 
marxistes, llibertaris, social-demòcrates, liberals, 
republicans, ...), tan se val quines escolliu, de ben 
segur que uns i altres adoptem en algun moment les 
actituds dels personatges d'aquest conte. És en 
pensar-hi i en rectificar que confluïm en les grans 
qüestions ètiques que, des de temps llunyans, anem 
construint i compartim. Salut! 

Carles Alonso Espinosa 

El nen Blau 


El nen blau va arribar a l’escola un dia a la tarda, 
com sortit del no-res. 

El mestre ens el va presentar: 

- Teniu un nou company; es diu Nen Blau. 

- Hola, Nen Blau! - vam dir, tots a una, segons 
marcava el protocol. 

Però, de sota mà, es van disparar tots els rumors, 
tot i que ningú no va dir res en veu alta: 

- Nen Blau? Això no és un nom! 

- Sembla un barrufet! 

El nen blau no va dir res, només ens va mirar amb 
por, i es va arraulir al seu seient. 

A l’hora del pati, el vam cosir a preguntes, però 
semblava que no ens entenia pas. 

- No parles català? 

- No parles castellà? 

- Anglès? 

- Francès? 

El nen feia que no amb el cap i es passava les hores 
de pati assegut en un racó. 

No va ser fins al cap de molts dies, que se’ns va 
acudir de convidar-lo a jugar. 

- Pilota? 

El Nen Blau va fer que sí amb el cap, enèrgicament, 
i va dibuixar un petit somriure. 

Va resultar que sabia jugar a futbol, i que fins i tot 
era un bon porter. A partir d’aquell dia, els equips 
rivals ens el rifàvem. 

Va aprendre català de pressa, sobretot al pati. A la 
classe, semblava que no hi fos. 

El mestre aprofitava les estones en què nosaltres 
treballàvem sols per ensenyar-li el més important. 
Coses tan fàcils com: “Un, dos, tres, quatre, cinc...” 

- Que fàcil! No hi ha dret! -se’m va escapar. 

El mestre no va dir res. El dia de tutoria, però, ens 
va sorprendre a tots: va dir que el Nen Blau ens 
ensenyaria una cosa: comptaríem fins a deu en el seu 
idioma: 

- Uaji, iznen, teleta, arbaa... 

- Que difícil! -se’m va escapar. 

A casa, quan vaig explicar que teníem un nen blau a 
la classe, no ho entenien gaire. 

- Un nen blau? I com es diu? 

- Nen Blau. 

- Això no és un nom! Per si de cas, no juguis amb ell, 
et podria encomanar alguna cosa... 

No vaig gosar explicar-los que ja feia temps que 
jugàvem amb ell a futbol i que, fins i tot, a la classe ara 
sèiem plegats i l’ajudava una mica. Ara el nen blau 
somreia més sovint. I érem amics. 

Per celebrar que s’acabava el curs vam anar al 
Planetari de Barcelona. Ens va agradar molt. Mig 
estirats a les cadires, vam veure la dansa de les 

estrelles i els planetes, increïble. La Terra, petita, era 
només un planeta blau. 

- Resulta que, vistos de lluny, tots som blaus! —vaig 
xiuxiuejar al meu amic. 

El nen blau va riure una mica, i em va estrènyer la 
mà. 

Roser Iborra Plans 

El viatge d’una gota 

La petita gota, notava com es separava de les 
seves companyes. La temperatura havia 
augmentat i el gel s’anava desfent convertint-se 
en aigua. Algunes s’abandonaren a la mar, 
d’altres tossudes, s’aferraven les unes a les altres, 
convertides en iceberg navegaven a la deriva 
allunyant-se del Cercle Polar. La descongelació 
era inevitable, els humans havien escalfat massa 
el planeta. 

Incapaces de poder fer res es deixaren endur 
per les corrents de l’oceà. S’espantaren en veure 
que els peixos cada cop eren menys i amb pitjor 
aspecte, no trigarien en saber-ne el per què 
d’aquest estat. S’apropaven al pitjor malson del 
mar: plàstics, olis, trossos de xarxa i brutícies 
vàries esdevenien un infern per a l’oceà. Milions 
de tones de plàstics en una extensió d’un milió 
quatre-cents mil kilòmetres quadrats formaven 
un continent gegantí compactat per les corrents 
marines. L’iceberg i la nostra gota intentaven no 
desfer-se mentre vorejaven aquest dantesc 
paisatge. Una balena atrevida s’apropà a l’iceberg 
per refrescar-se, havia viatjat per tots els oceans i 
sabia que aquella no era la única illa gegantina 
formada per restes del que els humans havien 
fabricat. Allà on les corrents marines s’aplegaven, 
allà hi havia una altra illa plàstica, asfixiant, 
demolidora per la mar. 

L’iceberg sols era una bola de gel que mica en 
mica s’unia a l’aigua del mar. La nostra gota ja 
desfeta, començà a volar convertida en núvol a 
mercè de l’aire. S’apropà a la ciutat, veié com els 
humans obtenien productes plastificats que 
desembolicaven constantment llançant 

l’embolcall on pitjor convenia: del terra a la 
claveguera, de la claveguera al riu, del riu a la 
mar i amb les corrents a conformar illes 
mortuòries de plàstics navegants. La gota caigué 
convertida en pluja, el plàstic no canviaria mai, 
però com la gota acabaria al mar engrossint les 
illes de plàstics. 


Montse Puig Garrido 

Foc Brut 


JOAN 

Amb la mà esquerra em coHoque la mascara i 
dirigisc el soldador cap al punt d’unió, on ràpidament 
comença a aparèixer el cordó metàl lic. Fa cinc minuts, 
Nevena, ha aconseguit traure’m de les caselles; sempre 
igual. Búlgares o romaneses, per a mi no hi ha 
diferència, només volen esprémer-te fins a l’última 
gota. I els homes igual o pitjor. Merda! S’ha foradat la 
soldadura. De totes maneres ni tan sols se per a què 
estic fent-la, bé sí, per a relaxar-me. Necessite estar 
tranquil per pensar com em desfaig de la plataforma 
del tràiler, que ja fa dos mesos que està aturada a la 
porta i sense matricular. 

L’altre dia Edgar em va cridar l’atenció però ara, 
allà dalt, les coses estan fotudes i val més aguantar. 
Amb el camió buit i sense els papers en regla, no em 
puc arriscar a enviar a Vic a creuar mitja Europa per a 
què, després, torne al seu país en les mateixes 
condicions i sense la venda tancada. I això sense 
comptar que eixos estan com una regadora i són 
capaços de vindré ací, pegar- me amb una barra de 
ferro al cap i reballar-me al riu. He de donar-li llargues 
com siga, però d'ençà que estan fent els concerts ahí al 
costat tinc visita dia sí, dia també. Ja sabia jo que 
anaven a donar problemes. Almenys pressionant-los 
se'ls pot manejar; han posat la porta i m’han donat 
tres -cents euros per a reparar la plataforma, que a 

l'última festa es veu que algú es va entretenir trencant 
els llums de darrere. Ja podrien haver-se buscat un 
altre lloc! 

EDGAR 

La cosa està anant millor inclús del que pensàvem. 
Sembla que tota la pressió que els hem estat clavant 
ha funcionat, perquè els últims mesos a males penes 
s’han acostat per la nau. Dani i companyia han fet un 
forat per a entrar i els han trencat el que tenien per 
allí, però la veritat és que no es deixen molta cosa. El 
cap de setmana que ve estan anunciant l’aniversari de 
l’Arrel Rebel, així que ha de ser ara o mai. Parlaré amb 
Joan per a deixar-ho tot tancat per a aquesta nit i 
quan passe tot açò, ja arreglarem el tema tràiler i allò 
de les búlgares, que el tio es pensa que pot fer el que li 
dóna la gana. 

El cabró ho té ben muntat però si vol el meu silenci, 
el tracte ha de canviar, ja li ho he deixat caure; ara que 
estic baixant més per ací i he vist tot el percal haurà 
de soltar la mosca. I ale, ja estem! Li tinc dit a eixe 
idiota que deixe el cadenat passat però sense tancar, 
que si no, no puc entrar. A vegades pense que prefereix 
tindré ací als okupes que a mi, amb tota la cobertura 
que li estic donant! De hui no passa que m’emporte 
una còpia de la clau; la meua li la vaig donar a Dani i 
l’altre dia ja vaig haver de botar com si estiguera 
entrant a furtar. 

SARA 


Estic fins a la figa ja de tot el paripé aquest. Primer 
agafen la matrícula del cotxe de mon pare i criden a 
declarar al meu germà, que ja veus tu que tindrà ell a 
veure. Després la moguda de la casa: de tota la gent que 
van identificar només ens imputen a Xavi «el Negre» i a 
mi i damunt, com a «desnonament per precari», que no 
hi ha per on agafar-ho, però l’advocada ja m’ha dit que si 
es complica i tinc coses al meu nom, que tiraran d’ahí. I 
per a acabar-ho de rematar em citen a declarar a 
comissaria. He estat fent-me la longuis durant mesos 
perquè ni tan sols estava obligada, però també em va dir 
l’advocada que podien estar insistint-me indefinidament. 
Total, que han obert una investigació i va i em toca la 
jutgessa aquesta que és més xunga que l’hòstia. Diré que 
no a tot i a fer la mà però quina mandra em fa tot plegat. 
I dóna gràcies que mon pare està treballant fora, que si 
no, és capaç de vindré i no deixar-me ni declarar, quin 
home! I jo que em pose tan incòmoda de què em veja 
així. 

Al final, tot el rollo de les identificacions, crec que no 
ha fet més que empentar les coses cap al seu curs 
natural: l’any passat ja només fèiem un concert al mes 
com a molt, que comparat amb el principi que era cada 
setmana, flipa! El que em preocupa són els nazis que 
van a jugar al paintball; no m’estranyaria que aquesta 
setmana encara la tinguem. I el cabró de Joan que va 
sempre fent-se el tonto, segur que els ha donat còpia de 
la clau: mai no saps quina baralla juga! 

DANI 


Em pareix a mi que la partida de paintball de la 
setmana passada sí que va ser l’última: m’ha tocat 
Edgar per a dir-me que està tot preparat. Al final hem 
estat tants mesos allí que ens hem deixat la nau ben 
guapa per a les missions, millor de la que teníem 
abans, i ara em toca els collons haver de perdre-ho tot, 
quan aquesta gentola ja ni s’acosten per allí. Escòria. 
M'estranya que no hàgem arribat a coincidir perquè 
igual s’haguera liat, però són uns merdes i no 
s’atreveixen a posar un peu allí. Des que vam fer el 
forat i els vam trencar la barra no pareix que s'hagen 
arrimat. Jo ho haguera rebentat tot però no se perquè 
Edgar ens va fer parar. Ha de ser fotut ser poli en una 
situació com eixa, igual que el permet portar les coses 
més lluny de l’habitual, en els moments de pujada, el 
traça els teus propis límits. Estic segur que estava 
desitjant fer un destroy en tota regla, igual que jo, com 
en els vells temps. 

Mentre el matí avança, Edgar i Dani es preparen 
per a anar a dinar a la nau de Joan i ultimar la 
jugada. No molt lluny d’allí, la jutgessa fa passar a 
Sara al seu despatx. Després de l’avorrit protocol 
comencen les primeres preguntes i de moment, 
mostrant-se més seriosa i dirigint-li una mirada ferma, 
la magistrada li amolla -entropessant amb cada 
síl laba al final de la frase: 

- «Es usted integrante del grupo la A-rrel-Bor da»? 

A Sara se li escapa una rialla que acaba per 
contagiar fugaçment a la lletrada: 

- «Disculpe pero no estamos acostumbrados a este 
tipo de cosas». 

- No, si jo tampoc. 

- «Sabemos que venden cedés y que estan en la 
Sierra de Mariola. -Fa una pausa- Conoce usted a Xavi 
de la A-rrel- Bor-da»? 


- No. 

- «Mire, sabemos que usted no es la responsable pero 
tenemos una declaración en la que aparece su nombre. 
También sabemos que usted conoce a Xavi, el 
encargado, así que si no colabora con nosotros 
indicando algún dato que nos facilite su identificación, 
nos veremos obligados a llevaria a juicio y cargarle 
toda la responsabilidad». 

La llei sempre jugant amb la por i magnificant la 
seua capacitat de control. Però Sara ja es coneixia el 
joc, feia mesos que rebia l’assetjament de la secreta, la 
típica parella amb el poli dolent: «Sabemos quien eres», 
«te hemos visto aquí o allà», i el poli bó: «sois la voz de 
la consciència», «estamos con vosotros pero es por 
vuestra seguridad». 

Ja a casa, la veritat que la declaració tampoc s’havia 
donat tan malament i ara tocava dinar, relaxar- se una 

mica i anar a la nau a comprovar que tot estiguera en 
regla per a la setmana vinent. Ja els havia dit un 
col·lega que la porta estava oberta i no sabien si 
l’haurien rebentat. Com que vivien junts, Sara, Xavi 
«el Negre» i Xavi «Canyeta», van baixar ben prompte 
passejant, sota l’escalfor del sol primaveral. La porta 
que donava accés al pont i que ells mateixos havien 
hagut d’instal lar per poder estar a bones amb Joan, 
tenia el cadenat passat, però la de pas a la nau es veia 
oberta. En teoria només tenien clau ells i Joan, ja que 
era un terreny privat, però les matemàtiques no 
sempre quadraven allà baix, a la vora del riu. 

En acostar- se, van veure que la porta no estava 
forçada, que estrany! Però una vegada dins quedava 
clar que algú havia entrat: hi havia una gran rebolica i 
la barra estava pràcticament destrossada. Al final del 
local van veure un forat que comunicava amb la nau 
del costat. En passar van descobrir tot un circuit de 
paintball ben currat, quasi semblava professional! Ja 
ho sabien des de feia mesos, ho van veure l’última 
vegada que van estar, abans de l’hivern, però llavors 
només hi havia una nau abandonada, plena de borra, 
pols i quatre taques de pintura a les parets. Ara era un 
circuit en tota regla! 

Però en fi, el balanç no era del tot dolent: la barra es 
podia reparar fàcilment, al cap i a la fi, no eren més 
que quatre ferros i un panell; i pel que fa a la porta, 
estava clar que havien entrat per la nau del costat i 
havien obert des de dins. Era qüestió de tornar a 

emparedar i tancar en clau, almenys una setmaneta 
havia d’aguantar per a poder celebrar l’aniversari de 
l’Arrel. Un altre cantar era si es veurien amb forces 
per a seguir endavant més enllà del dissabte: la idea 
de fer tres o quatre actes a l’any no estava tan 
malament però si cada vegada s’anaven a trobar una 
destrossa, igual no compensava. Però això ja es veuria. 

Edgar i Dani es van alçar de la cadira, després 
d’una llarga sobretaula i, en fer una ullada, van veure 
algú eixint de la nau. Ràpidament s’amagaren i 
enviaren a Joan a veure què passava. 

- Ei, hola, que esteu preparant alguna cosa? 

- No, hem baixat perquè ens havien dit que la porta 
estava oberta. Ens han entrat, han fet un forat a la 
paret i han trencat la barra i un muntó de coses. No 
havies vist que estava oberta? 

- No. Eh, açò... com ara baixen eixos a disparar-se, 
pensava que vosaltres ja no veníeu. 

- No, però està clar que han sigut ells. 

- Fa molt temps que no venen per ací, hauran sigut 
els gitanos que busquen coure. 

- Bé, nosaltres ens n'anem, aquesta setmana 
vindrem a arreglar-ho. 

- Què esteu preparant alguna festa? 

- Pot ser la setmana que ve fem alguna cosa, però 
xicoteta, encara no està clar. 

- Si ho tireu avant aviseu- me per telèfon, per no 
deixar-me el cotxe fora. 

- Però si ja fa mil que posem les tanques! 

- És de veres, però és igual, vosaltres aviseu-me per 
si hi ha qualsevol cosa. 

- Segurament no farem res, adéu. 

- Adéu. 

Les relacions s’havien gelat molt des d’aquell estiu 
que es van veure per primera vegada, Joan es va 
presentar en meitat d’un concert, a les dues de la 
matinada. Anava amb xancles, bermudes i un 
somriure d’orella a orella. Tal com es va acostar a la 
barra i va dir que era el veí d’enfront, el van convidar a 
una birra. Se la va beure en 5 minuts, mirant al 
personal entusiasmat i sense deixar de repetir: «açò 
està molt bé, açò està molt bé». Aquell dia es van caure 
bé. 

Una vegada se n'havien anat, Joan els va posar al 
corrent. Havia de ser aquella mateixa matinada tal 
com havien quedat, però el fet que ara hagueren 
tancat la porta amb clau, canviava una mica 
l’assumpte. De totes maneres, seguia estant el forat a 
la paret, així que podien fer com l’altra vegada: alçar la 

porta de la nau contigua, entrar pel forat i actuar. 
L’entrada principal era més còmoda per a passar les 
fustes, com havien planejat, però com dins estaven 
totes les teles i els palets de l’antic escenari -abans que 
el feren d’obra-, s’arreglarien amb això. 

Tot i que pel riu baixava poca aigua, entre el silenci 
de la nit es podia escoltar clarament el seu pausat 
regali cap al mediterrani. Edgar havia baixat amb el 
cotxe oficial, ja que donaria l’avís als bombers com a 
«patrulla rutinària». La seua companya de torn ja 
n’estava al corrent, i tot i que no anava a entrar a la 
nau, tampoc s’hi oposava. Dani i els seus -el «Xufles» i 
el «Fontcalent»-, acompanyaven a Edgar per la nau 
adjacent a tota velocitat. No hi havia pressa, però estar 
a les sis de la matinada amb tres marraixes de 
gasolina i a punt de provocar un incendi els havia 
pujat l’adrenalina. 

Amb dificultat, cossos i marraixes traspassaven 
l’estret forat a la paret. Ara s’adonaven que amuntonar 
tots els palés, les teles i el que hi havia a la barra, no 
anava a resultar tan fàcil. El pla inicial era aparcar el 
furgó de Dani a la porta, descarregar la fusta 
amuntonada, botar-li foc i eixir pitant d’allà. Però 
sense l’accés a peu per la porta era impossible i forçar- 
ia, senzillament impensable, doncs l’anterior ja 
l’havien rebentat feia anys i aquesta era a prova de 
bombes. Van començar a arrancar els palés però 
estaven enganxats uns amb altres i van decidir fer dos 
focs: un a l’escenari i altre a la barra. Realment tenien 

gasolina suficient i si aconseguien prendre les teles del 
sostre, allò seria com un reguer de pólvora. 

Van quedar uns segons contemplant el foc 
devastador, que amb rapidesa anava engolint-se la 
coberta i vomitant un fum insuportable, pel que es van 
dirigir corrent a la porta -que tenien ben a prop-, per 
escapar. La sorpresa va ser que feia unes hores, abans 
d’anar- se’n, els altres havien trencat la palanca que 
permetia despassar el pastell des de dins: «si tornen a 
entrar almenys que no puguen eixir per la porta», van 
pensar. Plens de ràbia van començar a donar cops de 
peu a la porta, Edgar es va tirar ell mateix contra ella 
per tractar d’obrir-la, però en veure que no cedia ni un 
mil·límetre, van començar a córrer cap al final de la 
llarga nau, on estava el forat. Tapant-se la boca i 
tossint a punt de traure la bilis, van accedir a la nau 
contigua per acabar sortint fora. 

Dani i els seus van córrer bancals amunt, ja que 
vivien a la zona alta -i com que no podien entrar la 
fusta per la porta, havien pensat que millor acudir a 
peu i que ningú veguera el furgó pel camí-, amb la 
roba, la cara i el monyo, coberts de cendra negra. El 
dia ja despuntava i Edgar va cridar als bombers per 
donar l’avís, fent incís en què estava de patrulla. En 
penjar el telèfon, va anar corrent enfront de la nau i 
ple d’ira, va llençar diverses pedres contra els vidres 
de les finestres. El fum l’hi havia regalat moments 
d’una asfixia anguniosa i es sentia rabiós i desesperat. 
Va cridar fort. 

Joan es va arrimar a ell per tranquil litzar-lo: 

- Entra i rentat abans que vinguen els bombers. 
Tens fins i tot les parpelles completament negres, serà 
millor que no et vegen així. 

Cap a les 10 del matí, Joan va tocar als okupes i els 
va donar la notícia. Quan van arribar, el foc estava 
extingit i els bombers ja havien marxat. Joan els va 
assegurar que havia estat al seu taller i no s’havia 
adonat fins que els havia trucat, mitja hora abans, ell, 
que sempre s’assabentava de tot abans que ocorregués. 
L’únic que s’havia salvat eren les cadires plegables de 
fusta -cap a mig centenar d’elles-, que solien deixar 
prop de la porta. Les van carregar totes al furgó 
pensant que amb aigua a pressió podrien tornar a ser 
útils. Amb les mans negres i aquella olor de cendra 
incrustada als pèls del nas, només una cosa rondava 
els caps dels tres amics: perquè no haurien encetat ells 
mateixos aquell foc? 


Ruben el Pinya, 

gener de 2017 

Comunicat sobre l’incendi publicat per l’assemblea 
del CSO el Molinar (2014): 

http://www·grupotortuga·Com/Comunicat-sobre-l-incendi-al-CSO 

Qualsevol relació amb la realitat 
queda a la lliure interpretació. 

Història certa de la venerable adoració a 
Sant Fukuoka del bon encoixinat: 

Segons explica una antiga llegenda, un parell 
d’aprenents a camperoles honrades, caminaven entre 
la fosca en una nit sense lluna. Boires obscures com la 
gola d’un llop, els hi ocultaven el serè sender del 
decreixement assenyat. 

Més, de sobte, un jorn insospitat es feu claror 
d’albada, i veieren un raig de llum celestial que els 
indicava el camí, riera de l’Esparra amunt, cap a una 
petita cova al peu de la muntanya d’Argimon. 

Les aprenents a camperoles honestes, deixant guiar 
els seus passos per la drecera que els indicaven els 
senyals, ensopegaren al fons de la cova amb un esperit 
en forma d'avi d'aspecte angelicalment venerable. 
L’ enlluernant personatge els hi feu entrega d'un 
manuscrit original de Masanobu Fukuoka, i, 0 
MIRACLE!!!!, descobriren que, per ciència infusa, 
entenien perfectament l’ idioma japonès. 

Però després de llegir-se tot el llibre i d'aplicar-ne 
les instruccions al peu de la lletra, no obtingueren els 
resultats esperats. La collita fou paupèrrima i , 0 
DECEPCIÓ!!!!, les ànimes de poca fe, desencisades pel 
que ara creien un fals profeta, decidiren que calia 
llençar el llibre al toll. 

Fou llavors, en aixecar el llibre pel damunt del cap, 
(casualment obert per la pàgina 66, en el 6° paràgraf), 
que bo i llegint perplexes a l'inrevés en el reflex de 

l’aigua, es feren desxifrables els següents versos del 
mestre Martí i Pol: 

“Ni llocs ni noms ni espai suficient 
per replantar l'arbreda, ni cap riu 
que remunti el seu curs i ens alci el cos 
per damunt de l'oblit. Tots sabem bé 
que no hi ha camp obert per cap retorn 
ni solc en mar a l'hora del perill. 

Posem senyals de pedra pels camins, 
senyals concrets, de fonda plenitud. 

Compartirem misteris i desigs 
d'arrel molt noble i secreta, en l'espai 
de temps que algú permetrà que visquem. 
Compartirem projectes i neguits, 
plaers i dols amb dignitat extrema, 
l'aigua i la set, l'amor i el desamor. 

Tot això junt, i més, ha de donar-nos 
l'aplom secret, la claredat volguda. 

En clau de temps i amb molt de patiment. 
Vet ací com podem guanyar el combat 
que de fa tant de temps lliurem, intrèpids. 
En clau de temps i potser en solitud, 
acumulant en cadascú la força 
de tots plegats i projectant-la enfora. 

Solc rera solc per mar de cada dia, 
pas rera pas amb voluntat d'aurora.” 

Les fins a les hores aprenents, quedaren esfereïdes, 
garratibades i esmaperdudes, en comprendre el seu 

error: Havien llegit el missatge del llibre a l’inrevés, i 
resulta que tenia molt més sentit que abans. 
Descobriren així que la veritable revolució del bri de 
palla comença donant-li la volta als dogmes de fe. Tots 
els talibanismes obcecats, per macos que semblin, són 
sempre cants de sirena que en el pecat hi porten una 
dura penitència. 

Així doncs, tiraren igualment el llibre al toll, per tal 
de desfer-se, fins i tot, del dogma de no tenir dogmes i 
començaren a escriure el seu propi llibre. Apresa la 
lliçó del vell murri, deixaren de ser alumnes per a 
convertir- se en mestres d’elles mateixes. Ara són 
empoderades llauradores del seu propi destí, 
peregrines sense alforges en el catalitzador viatge de 
l’aprenentatge constant. I vet a qui un gat, vet a qui 
un gos, aquest conte ja s’ha fos, vet a qui un gos, vet a 
qui un gat, aquest conte s’ha acabat i la llavor ja l’he 
sembrat ;-) . 


Joan Marca 

http://contesdemarca.blogspot.com.es/2016/09/historla-ceita-de-la-venerahle-adoraclo ll.html 

Publicita aquí algun mitjà contra-informatiu 

La casa rodona 

A les Voltes, Orta , Catalunya 
Gener de 2018 

A mig matí, quan el sol il lumina de ple el seu 
pinaret, pare i fill acaben els últims detalls d'una 
casa ben curiosa. Feta de fang, palla i fusta, tota 
rodona, s'integra al bosc entre marges de pedra 
seca i pins centenaris... 

- Així papa, abans ningú es podia fer casa seva 
com hem fet nosaltres? 

- Doncs no, fill, fa dos anys per fer-te la casa 
calien molts diners, mooolts permisos i... si te la 
deixaven fer ...havies de contractar un paleta per 
fer-la. 

- I és vertitat que no tampoc podien ser rodones 

? 

- Jejeje, si fill, sembla que hi havia molts 
arquitectes molt “capquadrats”,je,je,je..però no et 
pensis , que això només era un dels aspectes que 
estaven regulats. ..allarga'm la serra fill.. 

- Com que abans era obligatori anar a l'escola, 
no?- Li pregunta mentre li dóna la serra. 

- Ai. .si. .havies d'anar-hi sí o sí, i si no et 
portava al pediatra em miraven malament, per 

no posar- te vacunes era mig criminal.... vas 
posant fang a la paret? 

- Si, si Quan va canviar això papa? I per què? 

-El pare entén que no faran gaire feina així que... 

- Seu, seu que t'explicaré com va anar tot... 
Quan Catalunya va iniciar el procés 
d'independència es van encomanar a diversos 
experts que féssin l'esborrany de com seria el nou 
país, ponències en deien, crec. Així van dissenyar 
la nova hisenda, l'escola publica, el sistema 
sanitari, l'organització territorial... etc. Però... 

- Però..? 

- Espera't home... 

Però uns quants vam creure que organitzar i 
regular diferent però fer-ho amb el mateix sentit 
d'autoritat i control no era una gran millora. 
Calia que fóssim persones lliures i independents o 
de poc serviria un país que ho fos. 

- I... Aquest quants. ..qui éreu? 

- La societat civil fill, un grup ben 
nombrós d'entitats repartides per tot 
Catalunya que ja feia anys es dedicaven a 
protegir-ne el territori per una banda i els 
drets de les persones per una altra... 

- I què vareu fer? 

- Doncs, el que ja ens havia tocat fer altres 
cops. Ens vam reunir primer els propers i després 

amb els d'altres parts del territori. Vam parlar, 
debatre, reflexionar, consensuar i al final, d'una 
manera unitaria vam establir els drets que 
creiem que havia de tenir tothom i que encara no 
eren reconeguts enlloc... i ho vam remetre al 
Govern. 

- Com poder fer-se un mateix la casa amb fang i 
palla i rodona com la nostra? 

- Si. I a més... has d'entendre que igual que la 
casa... per construir una societat lliure es comença 
pels fonaments. Vols sentir-los tots o ens quedem 
en casa nostra només? 

- No,no,papa... .continua sisplau.. 

- Doncs bé vam pensar amb això; Que els 
serveis públics d'educació i sanitat s'han de 
considerar indispensables per una societat 
avançada però en cap cas poden ser obligatoris. 
Els individus i/o comunitats ofertaran la 
formació que considerin més adequada als seus 
membres sense excloure l'ús dels serveis públics 
quan ho creguin oportú. 

El dret a l'habitatge s'amplia , bé, primer és fa 
real, al dret de fer-se un mateix la casa amb els 
material, forma i lloc que cregui millor. El paper 
dels organismes oficials serà únicament 
d'assessorament en temes de seguretat i per 
vetllar que la llibertat d'uns no afecti a altri. De 
la mateixa manera cada poble, ciutat o comunitat 
triarà el model més adient a les seves necessitats i 

no és buscarà en cap cas el model únic de país, 
com fins ara. 

El dret a la vida també dóna o porta lligat el 
dret a la mort digna. El paper de la societat en 
aquest cas és vetllar i garantir que quan una 
persona trii la seva pròpia defunció ho faci sense 
cap mena de coacció i en plena consciència. 

- Papa. ...això va per llarg? 

- Je,je,je..la veritat és que volíem alliberar-nos 
de tantes coses.. però en fi.... si vols, mentre 
recollim i netegem les eines, et faig un resum en 
coses concretes de la teva vida, què et sembla? 

- Si, millor papa. 

- Quan vas tu a l'escola fill? 

- Quan expliquen coses que vull saber o 
m'interessen... 

- Molt bé, qui ha fet casa teva? 

- Home. .tu i jo. ..els amics i la família.. 

- Quan paguem de llum? 

- Pagar? Si ens la fem nosaltres. ..només 
faltaria...!!! 

- I...qui mana al poble? 

- Qui mana? Qui mana què? No t'entenc papa... 

- Vull dir ...qui organitza les coses del poble? 

- Ah! doncs, entre tots, és clar. Depèn quina 
cosa ho fa qui més en sap... 

- I fill. ..quina titulació o quants anys necessites 
per treballar en algun lloc que t'agradi? 

- Titulació? Anys? Quines coses dius papa. No 
necessito cap titulació, només demostrar que sé 
fer allò que demanen.. i anys... doncs depèn de 
cadascú no? El temps que hi dediques, la pròpia 
capacitat... pot variar.. 

- És clar... però ... qui cobra més... un home o 
una dona? 

- Papa!!! Igual!!! Només faltaria. Però què 
m'estàs dient? Això no era així fa dos anys? 

- Ai fill... no ,no era així.. però saps què... ja és 
així. La teua germana i tu teniu de veritat les 
mateixes oportunitats... 

- Ben fet papa!!! Així si que val la pena viure a 
Catalunya!! 

- Si fill, a Catalunya i a qualsevol lloc on hi 
hagi autèntica llibertat. Ens han dominat massa 
temps amb la por. Ens han controlat massa 
temps dividint-nos a tots i totes. Però compte 
fill.... la llibertat que vosaltres teniu té un 
preu... costa molt aconseguir-la però es molt fàcil 
perdre-la! 

- Ara em vols fer por tu a mi? 

- Je,je,je..tens raó, pensa que vinc d'on vinc, 
perdona. Ho diré d'una altra manera. ..Sigueu 
feliços!!! 

- Ah!!!! això val. 

- I ara espavilem una mica fill aviam si tan 
xerrar i no acabarem la casa. 

- Val, però pare... 

- Què? 

- Els fonaments els tenim bé ,no??? 

- Jejejje, si fill, si. 

I així mentre el sol ja lluïa a dalt del cel van 
continuar treballant amb les mans tot fent els 
últims retocs a casa seva. 


Txus Carbo Izquierdo 

Agraïment a en Jordi Lluch per les 
correccions i millores del text. 

Podria descriure qui l'agredit? 

En obrir-se la porta massissa de l'entrada, s'albira 
una figura humana enfosquida pel contrallum de la 
làmpada exterior. Aquesta, porta un uniforme de color 
negre amb alguns distintius en algunes parts del tronc, 
amb una obertura pel davant que permet veure la 
camisa blava i la corbata també negra que porta sota. 
Es dirigeix cap a l'escriptori on troba una cadira de 
rodes en el que s'hi asseu de forma brusca. Comença a 
regirar la butxaca dreta de l'uniforme tot emetent uns 
fluixos i incomprensibles sons. Extreu un clauer amb 
una nombrosa quantitat de claus, el qual s'atansa a 
prop dels ulls per intentar- ne distingir alguna en 
concret. En destria una, i la dirigeix a la calaixera de 
l'escriptori. Prova d'introduir- la en un pany sense 
aconseguir-ho. Ho prova amb una altra, amb el mateix 
èxit. De nou una tercera i una quarta. La cinquena 
entra però no gira. L'uniformat torna a mirar- se de prop 
el joc de claus i prova una sisena i una setena clau. 
Sembla que la vuitena és la bona. Obre el pany i, amb 
aquest, el calaix. Del calaix en treu una tauleta 
electrònica que deixa sobre la taula de l'escriptori. 
Tanca el calaix i recull les claus que torna a ficar dins 
de la butxaca. Amb el rostre suat, després d'intentar 
eixugar-se amb la màniga, utilitza la mà dreta per 
intentar eixamplar el nus de la corbata. 

- Quina calor! -diu 

Torna a ficar la mà a la butxaca i repeteix l'operació 
per obrir la calaixera, aquest cop només haurà 

necessitat quatre intents. N'extreu un petit 
comandament a distància embolcallat en cinta adhesiva 
transparent. Tanca de nou el calaix. Apunta el 
comandament cap a una cantonada de la sala on hi ha 
un aparell d'aire condicionat i pitja un botó. La resposta 
de l'aparell és nul·la. L'uniformat enretira la cadira i 
prova de nou. L'aparell segueix sense donar resposta. 
L'uniformat pitja de nou el botó amb totes les seves 
forces, sense obtenir-ne resultat diferent. Es mira de 
prop el comandament per comprovar que no s'ha 
equivocat de botó. Una gota de suor li regalima pel front 
fins a caure-li sobre la mà. Es torna a eixugar amb la 
màniga. Llença el comandament contra l'escriptori on 
xoca contra la tauleta i torna a treure el manyoc de 
claus de la butxaca. Obre el calaix al novè intent. Treu 
un paquet de piles que estripa amb les dues mans, fent 
que s'escampin les quatre piles que contenia el paquet 
per sobre la taula. Les agrupa. Desfà l'embolcall de 
cinta adhesiva transparent que subjecta la tapa de les 
piles amb el comandament. Li cau la tapa a l'escriptori i 
n'extreu les piles, que cauen per terra. Les recull i les 
llença brutalment a la paperera. S'eixuga de nou la suor 
amb la màniga. Posa dues de les piles dins el 
comandament. Posa la tapa i embolcalla de nou el 
comandament amb la mateixa cinta adhesiva que havia 
tret abans. Arrossega les piles sobrants fins a la vora de 
l'escriptori fent-les caure dins del calaix. El tanca, 
mentre es percep un petit i gairebé imperceptible 
somriure en el seu rostre. Tanca amb les claus i les 
deixa de nou a la butxaca. 

Prova de nou el comandament... 

L'aparell, no respon. 

L'uniformat s'aixeca bruscament de la cadira amb el 
comandament a la mà, mentre pitja amb totes les seves 
forces i repetidament un botó d'aquest. L'acció de pitjar 
el botó es repeteix mentre camina cap a l'aparell d'aire 
condicionat. Sua. L'aparell segueix ignorant l'ordre 
emesa pel comandament. Quan arriba a prop de 
l'impertèrrit aparell, llença el comandament contra la 
paret on es troba l'aparell, caient en rebotar a terra, 
separant- se el comandament que queda lligat amb la 
cinta amb la tapa i les dues piles escampades per terra. 
S'apropa a l'aparell i el colpeja amb un la mà oberta en 
el seu costat dret. En veure que no respon, repeteix 
l'operació de manera cada cop més accelerada i violenta. 
Cau una part del plàstic de l'aparell i això fa aturar 
l'uniformat. Aquest, mira l'aparell i mira el plàstic 
caigut. Recull el plàstic caigut i l'intenta posar a lloc. 
L'encaix del plàstic amb l'aparell sembla impossible. 
Llença el plàstic brutalment de nou a terra. S'eixuga de 
nou la suor del front. I mira en direcció a l'escriptori. 

Mira a la persona que està asseguda a l'altre costat 
de l'escriptori que se'l mira sorprès. L'uniformat es 
dirigeix cap a l'escriptori i s'asseu. Agafa la tauleta 
electrònica, busca un botó pels laterals d'aquesta i clica 
en trobar-lo. Es mira a la persona que es troba 
asseguda a l'altre costat de l'escriptori: 

- Podria descriure qui l’ha agredit? 

- Doncs... Persones riques, amb moltes propietats, 
diners i poder. 

- Tot i que això em redueix força el nombre de 
sospitosos, no em serveix de massa... Alguna 
característica física? 

- Cap en concret. 

L'uniformat es recol loca en el seient. 

- Cap en concret? Eren blancs, negres, xinos...? 

- Com diu? 

- Ja m'entén... D'origen asiàtic, europeu, africà...? 

- No ho sabria dir... 

- Els havia vist ja alguna altra vegada? 

- Des de petit. 

- Des de petit? - L'uniformat fa cara d'estranyesa. 

- Sí. 

- 1 l'han agredit altres vegades? 

- Sí, moltes. 

L'uniformat s'eixuga de nou la suor mentre amb 
nerviosisme segueix apuntant coses a la tauleta. 

- 1 li han pres alguna cosa? 

- Tot, casa, vida, amics, innocència ... 

- Sap on trobar- los? 

- No, s'acostumen a amagar molt bé. 

- Però... Com es diuen? - Pregunta l’uniformat amb 
un to histèric 

- Tenen molts noms 

- Bé, el d'algú d'ells? 

- No sabria per on començar 

- El seu nom real? 

- Capitalisme, feixisme, opressió, patriarcat... 

Sona una alarma que impedeix sentir les paraules 
posteriors. L'uniformat surt corrents de la sala. Els fets 
immediatament posteriors els desconeixem. Només 
sabem que aquests fets són dels pocs dels què tenim un 
registre testimonial. El que li va passar a l'uniformat, 
també es desconeix. Tot i això, és d'imaginar que com 
tants altres, va rendir- se davant l'evidència i abandonà 
la feina, per això avui ja no hi ha uniformats. I és que 
tampoc hi ha cap persona que ostenti el poder ni que 
necessiti uniformats per persistir-hi. Sabem, però, que 
fets com aquest se'n produïren molts arreu i que se 
succeïren just abans del Canvi. 

Oriol Rigola Díaz 


63 




La dona que es queixava del silenci 

Res, ni un soroll al carrer. Les passes 
endreçades circulen sobre l’asfalt, com si fossin 
els peus d’algun messies creuant el mar, mentre 
les mirades es perden a les pantalles, seguint 
converses sense veus. Ningú als balcons, cap 
melodia taral lejada. 

Però de sobte s’escolta el cruixit d’unes baldes i 
el soroll eixordador d’uns porticons de fusta i al 
vell balcó, el de les plantes, el de la malla verda 
per evitar els despreniments, surt ella. La dona, 
sempre ella, amb la seva presència gens subtil, 
tensant les mirades perdudes del carrer. Uns ulls 
que per un instant intenten capbussar-se dins les 
pantalles i que si poguessin s’emportarien els 
caps amb ells per enfonsar-se als dispositius com 
si d’estruços es tractés. 

M’agrada, m’agrada, m’agrada... 

De cop el silenci es trenca, amb la seva veu 
estrident, de peixatera de mercat. 

- Tu, sí tu! No facis com si no m’escoltessis! No 
penses dir res? Sí, sí, ja saps de que parlo! 

M’agrada, m’agrada, m’agrada... 

- Mira com vas pel carrer, mig coixa, esperant 
la teva operació, la teva pròtesi de maluc. Et 
sembla normal mig any a les llistes d’espera? 

No m’agrada, m’agrada, m’agrada... 

- I tu? Si tu, el dels màsters i postgraus. Penses 
deixar que la teva vida s’escapi vigilant aquella 
sala del museu? 

M’agrada, m’agrada... 

- De vostè ja no dic res, que vostè no te 
vergonya! Creu que és normal pujar el preu del 
pis als seus llogaters només per que li ha dit el 
miserable de la immobiliària? No recorda quan va 
arribar a aquest barri el que li va costar trobar 
un pis que es pogués permetre? 

M’agrada... 

- I lo vostre ja té delicte! Si, vosaltres parelleta! 
Amb un fill asmàtic i seguiu arronsant els morros 
perquè amb el carril bici ja no podeu aparcar a la 
porta de casa? 

M’agrada, m’agrada, m’agrada... 

- I tu, la que dius que no ets racista però... Que 
no recordes quan vas arribar a aquest barri com 
et miraven la resta? No recordes les angoixes per 
ser acceptada? 

M’agrada, m’agrada... 

- I tots vosaltres, els que calleu, els que 
esquiveu la mirada per no veure la misèria. Us 
sembla normal que milers de persones morin 
entre el mar i les fronteres només per voler fugir 
de la guerra? Us semblen normals les les tanques 
i els murs? Us sembla normal callar? Parleu 
miserables! Ja n’estic farta de tant silenci! 

No m’agrada, m’agrada, m’agra... 

I un dia més es fa el silenci. 

Agustí Giralt Anales 

Les desventures d’un singular trio d’animals 

Vet aquí que en aquells ja remots temps d’inici de 
segle, just en el vell mig de l’extensa sabana 
occidental, hi havia un parell d’extravagants 
animalons que havien aconseguit tenir una enorme 
influència i poder sobre la resta d’essers vius que 
habitaven per aquelles contrades. Un tenia la forma 
d’un enorme elefant, amb orelles petites, cua de 
cocodril i uns ullals ben esmolats. L’altre era un 
elegant i presumit unicorn al qui li agradava trotar per 
tot arreu amb una corona encastada al cap com si fos 
una boina. Malgrat les evidents diferencies 
morfològiques, sembla ser que tots dos tenien estrets 
llaços d’agermanament que es remuntaven a algunes 
generacions anteriors. Però bé, anem al cas que és el 
que toca. El fet es que un bon dia, mentre passejaven 
-o potser seria més adient dir patrullaven- junts per la 
part més oriental d’aquelles terres a la recerca 
d’aventures (o potser eren negocis lucratius..?), van 
observar com d’un immens baobab penjaven uns grans 
ruscs de mel com si fossin unes llàgrimes. En observar 
aquesta magnífica postal daurada, tots dos van obrir 
els ulls i la boca se’ls hi va fer aigua pensant en 
assaborir aquella extraordinària delicatessen que la 
natura, els esperits d’aquell extrem llunyà de la 
sabana occidental que creien pròpia o potser el destí 
afortunat que sempre acompanya als aventurers, 
semblava oferir-los a mans plenes. Immediatament es 
van apropar a aquell magnífic monòlit de cent braços, i 

runicorn sense pensar-ho dues vegades li va donar una 
forta guitza al tronc per veure si queia algun tros de 
bresca per provar la dolçor d’aquell ric tresor. Però com 
que amb la sacsejada ni tant sols va aconseguir fer 
tremolar ni una sola de les seves branques, aleshores 
ho va intentar l’elefant. Es va aixecar sobre les seves 
dues potes posteriors i alçant la trompa tant com va 
poder, va provar d’arribar a un d’aquells voluminosos 
poms d’or. Però enseguida va desistir, doncs un eixam 
d’abelles empipades van sortir de tot arreu per tal de 
frenar aquella temptativa de saqueig. Unes quantes 
picades just a la punta d’aquell curiós i allargat 
apèndix que formen el nas i el llavi superior del 
mastodòntic paquiderm reptilià van ser suficients per 
a que giressin cua tots dos al crit de “peus doneu-me 
ales”. 

Malhumorats i frustrats per l’inicial fracàs, aquell 
parell d’animals, ferits en el seu orgull de mascles alfa 
de la pradera, van decidir ordir un maquiavèl·lic pla 
per aconseguir el seus in dissimulats desitjós de pispar 
a les abelles tota la mel d’aquell extraordinari arbre. 
Amb aquestes fosques intencions i per tal de poder 
eclipsar qualsevol crítica aliena per tal d’assolir un 
cert consens animal respecte aquesta abominable 
malifeta, van acordar orquestrar una campanya 
d’intoxicació ambiental arreu tots els territoris on 
podien fer arribar el seus contaminats missatges 
-sabanes, altiplans, valls, selves, costes, muntanyes i 
fins i tot deserts- anunciant, a tord i a dret, que havien 
localitzat unes perilloses vespes vingudes no se sap 

d’on, que estaven amenaçant greument l’ecosistema i 
la biodiversitat de la zona. Van explicar que aquells 
imprevisibles insectes s’havien apoderat d’un 
mil·lenari i estratègic arbre sagrat, amb la intenció 
d’espoliar tots els seus recursos i establir una base 
contaminada de ferum des d’on efectuar atacs 
indiscriminats contra tots els animals sense 
distincions, enverinant les aigües dels dos rius que 
transcorren per aquelles terres i amb la terrible 
finalitat d’anul lar tot rastre de vida i trencar la pau 
que des de feia molts anys regnava en el sí de tota la 
fauna silvestre. Un béns immaterials aquests pels 
quals, feia anys i panys, tots dos, elefant i unicorn, 
vetllaven com a màxims capdavanters, segons ells 
mateixos explicaven a tort i a dret per valls i turons. 
Cal dir, però, que malgrat l’estol d’ocellots cantaires 
amb el que aquest duo es feia acompanyar a canvi 
d’una mica d’escaiola dipositada en estratègics 
menjadors, la majoria dels animals receptors d’aquests 
terribles i apocalíptics advertiments consideraven que 
els arguments exposats eren tan falsos com aquell vell 
mite que explicaven alguns lleons espavilats respecte 
les ancestrals costums que tenen els felins de no caçar 
mai per la nit perquè justament en aquelles hores 
nocturnes era quan aprofitaven per a fer la fotosíntesi. 
Arreu hi havia un consens generalitzat que darrere 
d’aquestes maniobres propagandístiques d’aquell 
parell, en mig d’aquelles cortines de fum perfumat per 
unes bones dosis de “fraternal animalitat”, s’amagaven 
unes fosques intencions. I mireu per on que, degut 
precisament a aquest motiu de sospites generalitzades 

que es van desfermar, aquest tàndem va ordir 
contractar una sèrie de feristeles selvàtiques que, a 
canvi d’uns quants sacs de pinso, van poder 
multiplicar els brams d’aquell perill imminent per tots 
els territoris que abastava la vista i molt més enllà. 
Durant dies i nits, i a preu fet, van intensificar i 
escenificar davant multituds d’animals, tot tipus 
d’esgarrifoses escenes futures i la imminència d’uns 
mals inimaginables a l’habitat, amb destrucció de la 
flora i la fauna que serien causats irremeiablement per 
aquelles perilloses vespes si la comunitat animal no 
reaccionava ràpid i de forma contundent. 

Però com no hi dos sense tres, vet aquí de nou que 
en mig d’aquell festival de disbarats, va passar que, ja 
sigui per casualitat o no, es una constant que fins i tot 
els essers més insignificants de l’univers poden tenir la 
seva oportunitat de destacar si aprofiten l’ocasió i 
s’obliden dels seus propis límits i desterren qualsevol 
càrrega ètica, signes de pietat o consideració que 
també acostuma a impregnar una part del 
subconscient animal. I així va ser com entre els fans 
més aduladors d’aquelles tèrboles intencions va 
aparèixer un tercer i grotesc element. Aquest tercer 
animal no era altre que una extravagant hiena. 
Abillada sempre amb una cotilla de la que li sortien 
dues ales postisses de gavina, aquest carnívor 
carronyaire ja s’havia destacat en udolar repetidament 
per alguns petits turons perifèrics, sempre amb les 
ales esteses, la torna d’aquell tenebrós tam-tam de 
perills imminents, tot fent servir un ridícul accent 

d’elefant mentre s’estarrufava en escoltar-se a sí 
mateixa. Sigui com sigui, queda clar que l’inicial 
tàndem es va convertir inesperadament en un 
il luminat trio format per aquestes esperpèntiques 
criatures. I el cas es que per tal de donar forma i 
també certa rellevància irracional a aquesta societat 
d’interessos tant intrigants, tots tres van decidir 
reunir- se en una minúscula illa localitzada en mig d’un 
estany a la que s’accedia travessant un petit pas 
fangós. Aquell simbòlic i borrascós lloc era conegut 
amb el sobrenom d’illa dels Astors, doncs segons diuen, 
allà acostumaven a fer niu alguns d’aquests falcons 
perdiguers. I just allà, aquest trio va acordar de forma 
més o menys dissimulada que, sí o sí, s’apoderarien del 
baobab mitjançant l’astúcia de la seva força bruta, i 
que el repartiment dels guanys obtinguts per 
l’expropiació i futura explotació de la mel que 
poguessin arreplegar en aquella creuada animal, es 
faria seguint el just criteri de proporcionalitat tenint 
en compte el pes corporal específic de cadascun dels 
tres socis. Així doncs, amb aquests comptes, l’elefant 
s’emportaria quasi un 90% dels guanys; l’unicorn quasi 
un 10% i la hiena un 0,0001%, però en aquest darrer 
cas se li prometia una intacte tercera part de la quota 
de “prestigi interanimal” que oferia la seva presència 
en la fotografia final d’aquell simbòlic trio tan 
singular. En acabar la reunió, tots van exterioritzar la 
seva imperial satisfacció i unanimitat en adoptar 
l’estratègia a seguir. Fins i tot, en aquells històrics 
instants, l’arrogant hiena alada va sentir un 
irreprimible i egocèntric orgull en assaborir aquell 

bestial triomf personal que la catapultava als llibres 
d’història i, imitant a alguns dels gestos humans que 
tenia per referència, va encendre un gran cigar, va 
plantar les seves potes posteriors sobre la taula, alhora 
que dibuixava un gran somriure de satisfacció per la 
seva destacada intervenció en aquella èpica cimera. 
D’aquesta manera, tots tres, sobrecarregats d’un cert 
aire de superlativa divinitat, es van conjurar a 
prosseguir aquest camí de maquinacions per tal de 
guanyar el cent per cent en aquella esperançadora 
inversió, sense que en cap moment consti que aflorés el 
més mínim remordiment o pega per les conseqüències 
que es poguessin derivar. Van bavejar a dojo en 
imaginar- se el seu respectiu futur afegint, d’aquesta 
forma, molta més humitat a l’ambient pantanós 
d’aquell indret. Tots tres es veien irreversiblement 
rics, absolutament respectats per tothom i titulars a 
perpetuïtat d’una brillant aura còsmica carregada 
d’una atractiva animalitat. A les antípodes d’aquella 
cleptòmana ràtzia planificada i expulsats de l’horitzó 
mental de cadascú, va quedar qualsevol rastre de 
pensament que pugues tenir la més mínima referència 
al grau de patiment aliè que es podia desfermar o 
simplement de desestabilització de la convivència 
animal que comportaria aquella vampiresca 
conspiració. Sens dubte que la cobdícia i els seus 
efectes, per molt luxuriosa que es presenti, mai anul la 
la consciència i responsabilitat de qui l’exerceix. 

L’Elefant, l’unicorn i la hiena alada van recollir el 
vistiplau i l’aplaudiment respecte a aquests plans d’un 

bon grapat d’elements de les seves respectives especies 
i en els seus respectius territoris. Queda documentat 
que fins i tot la hiena va aconseguir el recolzament de 
la majoria absoluta de la seva horda, concretament 183 
d’aquests cleptoparasitistes animals van udolar 
rabiosament la seva satisfacció al saber que algun dia 
podrien llepar o rosegar una part del botí obtingut. Bé, 
cal dir que abans del dia escollit per fer l’assalt al gran 
baobab, aquell trio havia regalat un munt d’olleres 
amb vidres de color gris-fosc per totes les contrades 
imaginables. Així doncs, entre aquell tam-tam de 
perills imminents repetit mil vegades per unes 
cotorres contractades que feien d’altaveus d’aquells 
apocalíptics brams, atesa la tonalitat que prenia l’aire 
i totes les coses quan s’observaven amb aquelles 
ulleres, l’ambient que subjectivament es respirava era 
d’un pròxim i irreversible tràgic final. Convençuts de 
la seva superioritat física en la tròfica escala animal, 
van iniciar l’atac pactat contra les abelles quan era ben 
entrada la nit, doncs a aquestes hores aquests insectes 
no volen i es troben recollits dins dels seus respectius 
ruscs. El trio de la illa dels Astors, juntament amb un 
grapat més de fidels animals col laboradors, van 
cremar tots els matolls i l’herba seca que hi havia al 
voltant d’aquell arbre per tal de desorientar i intoxicar 
les potencials línies de defensa d’aquells insectes. El 
foc i especialment el fum ho va cobrir tot ràpidament. 
Acte seguit, un grup de monos de cul pelat, a canvi 
d’un quants plàtans, van pujar al baobab carregats 
amb unes llargues lianes i en un tres i no res les van 
lligar en totes i cadascuna de les branques de l’arbre. 

Un cop feta aquesta operació, l’elefant va començar a 
estirar per l’altre extrem de les cordes. Les branques 
van començar a cedir en la seva flexibilitat i es van 
anar trencant, arrossegant en la seva caiguda tots i 
cadascun del ruscs que penjaven d’elles. Ja sigui per 
l’excés de violència o per la matusseria emprada, 
molta, moltíssima mel es va fer irreversiblement 
malbé per l’impacte. Moltes abelles, desorientades i 
atordides, no van poder sobreviure a aquest atac i 
d’altres van ser literalment trepitjades per l’estampida 
d’animals sense escrúpols que d’immediat i des de 
totes bandes es varen abalançar sobre aquella 
muntanya de cera per llepar aquell fluid dolç i viscós, 
tot aprofitant el caos d’aquells moments. Pel matí, el 
panorama que es va obrir als ulls de tota aquella 
jauria d’atacants i alguns altres de curiosos era 
dantesc. El baobab s’havia quedat sense branques i 
fulles, tenia el tronc obert i cremat i, a més, el foc 
provocat s’havia estès per tota la vall i una llengua 
espurnejant s’obria pas imparable en mig de la selva 
avançant cap el seu interior. Ara no calia posar-se 
aquelles olleres fosques per a poder veure que tant 
l’horitzó com el cel adquirien un color luctuós intens i 
que cada cop costava més respirar. Certament, d’aquell 
criminal disbarat molt poc profit van poder treure 
aquell funest trio d’animals. Poc a poc i discretament, 
cadascun d’ells es van anar retirant a un segon pla de 
l’actualitat. L’elefant ara viu de renda i de tant en tant 
sembla que fa alguna pirueta en públic llegint un llibre 
al revés en un circ de Texas i a canvi d’un grapat de 
cacauets. L’unicorn va clavar la banya en un 

confessionari de fira i a base de beure fermentacions 
de diversos cereals ha tractat d’esquivar el bulto 
purgant o excusant part de culpa mitjançant la 
vacunació de la seva consciència recordant una 
mínima part d’aquell sac de mentides que va excretar 
durant anys i panys mentre s’encasquetava la corona. 
Per últim la hiena, animal immune a la putrefacció 
amb la que s’ha envoltat sempre, segueix rient les 
seves pròpies gràcies, no dóna per a més. Viu 
tranquil·lament ensimismada en l’altar on pasturen 
els més mediocres del seu gènere i, aprofitant l’estoc 
d’olleres tintades que la seva horda va poder 
arreplegar en aquella delictiva operació, espera 
impacientment una segona oportunitat per a ser un 
altre cop protagonista d’una efemèride històrica com 
aquella, emboscat pacientment entre muntanyes de 
detritus, mosques i carronya. 

I així es com de moment i fins aquí, s’aturen les 
desventures d’aquest singular trio d’animals molt reals 
- fets explicats amb alguna petita mentida, però 
sustentat amb un bon grapat de veritats- de les seves 
irresponsables i malèfiques accions, així com la lleu 
insinuació de les conseqüències que posteriorment 
s’han anat derivant per l’incendi d’aquests piròmans, a 
rel d’aquest impune i colossal atropellament. 

I si creieu que aquesta epistolar faula 
occidentalitzada es tanca sense la corresponent 
conclusió didàctica, moral o fins i tot penal, sapigueu 
que lamentablement és una apreciació certa. Però no 

cal perdre mai l’esperança, doncs malgrat el guió del 
conte aquí ha estat breument dibuixat, el final 
d’aquesta història resta encara pendent, perquè 
justament aquesta, encara no s’ha acabat. 

Albert Radulf Gimenez 

#laPorteriaEsQueda 

L'Heura estava embogida! Es dirigia a casa plena de 
joia; tot fent salts d'alegria. La gaubança que sentia li 
provocava una energia exorbitant que l'impedia 
caminar; necessitava córrer, o fins i tot volar si pogués! 
I tot això era perquè la petita Heura va sortir de la 
Sala de reunions de l'Ajuntament plena d'orgull, 
convençuda que l'eloqüent exposició que havia 
practicat durant dies davant d'amics i familiars havia 
tingut els seus fruits. 

L'Heura era la delegada de la seva classe i es per 
això que li va tocar anar al Consell d'Infants del seu 
poble, representant a la seva escola. La petició que els 
companys li van demanar que transmetés a l'alcalde, 
va ser que hi col·loques una porteria a la Plaça Major 
donat que amb les últimes obres es va perdre la zona 
de joc. 

- Mare! Avia! Ho hem aconseguit! L'Alcalde diu que 
hi haurà porteria a la plaça Major! 

- De debò? Ja diuen ja, que aquest alcalde s'escolta a 
tothom... , però no pensava que us anés a fer cas - va 
dir l'Olga, mare de l'Heura. 

- Heura, no et creguis mai als polítics! Escolta els 
consells que et dono! - va afirmar amb to desconfiat, la 
Maria; avia de l'Heura 

- Hi ara, avia! M'ho ha promès! I a més ens ha dit 
que ens deixarà triar el color. Vaig corren a la plaça a 
veure si trobo als de la classe per explica'l- s'hi. 

- Heura, escolta a l'avia - va dir a la seva germana 
Sandra, que tot seguit va aparèixer a la casa. 

Ella, però, no va fer cas a les advertències. I va 
sortir de la casa tan ràpid com les cames la van deixar. 

- Jan! Núria! L'alcalde diu que posaran la porteria! - 
Tots tres es van abraçar 

- Sabia que ho aconseguiries - va cridar, en Jan 

- Ets la millor Heura- va exclamar la Núria. 

Els tres infants van celebrar la seva victòria jugant 
com s'hi haguessin posat tot de gronxadors nous. 

Però... van passar els dies i les setmanes i l'alcalde 
no es va posar en contacte amb els alumnes de l'escola 
per preguntar de quin color la voldrien i la porteria no 
apareixia a la plaça. 

- Mare, mare! La porteria encara no hi és... i ja han 
passat un mes! - va dir, l'Heura. 

- Ja deia jo... que un alcalde no perdria el temps 
amb les peticions d'uns marrecs- afirmà moixa la 
mare. 

- Veus, Heura! No et pots refiar dels polítics... - 
afirmà enfadada l'àvia Maria 

- Però... que puc fer? - va preguntar marrida 
l'Heura? 

- Heura, està ben clar - va dir la seva germana 
Sandra- Voleu la porteria, oi? Doncs haureu de lluitar- 
ia. Les coses, Heura, no es demanen, sinó que 
s'aconsegueixen. Un alcalde, com a bon polític, no us 
donarà mai una porteria, per una raó ben simple: no 
teniu 18 anys, i fins aquí que això no passi no 
s'interessaran en vosaltres. Ara per ara, no els podeu 
col locar en el poder ni prendre-l'hi per la via del vot. I 
encara que això fos així, dubto molt que us la posessin 
si a més de votar-lo no el recolzeu en tot allò que 
vulgui. A aquesta gent sols els importa donar bona 
imatge i conservar la feina, mai el poble ni les 
persones que hi viuen. En fi, si voleu lluitar per la 
porteria vine diumenge a l'Assemblea Llibertària amb 
un parell de companys de classe i exposeu el que 
passa. Veurem com podem donar-vos suport. 

Diumenge a les 19h l'Heura estava davant del local 
de l'Assemblea Llibertària. Havia pogut convèncer en 
Jan i la Núria perquè l'ajudessin amb l'exposició del 
cas. 

Tots tres es sentien incomodes. Es trobaven davant 
d'una assemblea de 30 persones que els miraven, tots 
ells més grans i alguns amb pentinats i samarretes 
ben estranyes. Però la ràbia que els hi feia no tenir la 
porteria a la plaça i que l'alcalde els hagués mentit ,els 
hi va donar el coratge suficient per explicar tota la 
història de la porteria. 

- És un cas clar de gentrificació de l'espai públic 
amb un interès tant especulatiu com de destrucció de 
les relacions socials al carrer, -va dir una noia que duia 
un aro al nas. 

- Quin poca vergonya aquest alcalde- esclatà un noi 
vestit amb la samarreta de “Jo també estava al 
Parlament”- Justament va ser portada al diari del 
poble la trobada del Consell d'Infants. És com tots, es 
fa la foto, s'escriu el titular i a robar. Quina política de 
façana! 

- Clarament aquest problema s'encabeix amb la 
campanya de recuperació de l'espai públic que estem 
treballant. Hi hauríem de donar suport- va dir l'Alba, 
una noia de l'assemblea. 

Gentrificació? Espai públic? Política de façana? Ni 
l'Heura, ni en Jan, ni la Núria entenien cap d'aquests 
conceptes. Però es van començar a tranquil·litzar al 
veure que el seu problema captava l'atenció d'aquella 
gent, i que hi havia voluntat de donar suport a la seva 
causa. 

L'assemblea va seguir, i gairebé tothom va dir la 
seva. Desprès de totes les intervencions, la Sandra- 
germana de l'Heura- dirigint- se als tres marrecs va 
dir: Des de l'Assemblea us donarem el suport que 
necessiteu, perquè creiem, com vosaltres, que la plaça 
més cèntrica del poble hauria de tenir una zona de joc. 
Entenem que la Plaça Major ha de ser un espai de 
relació, on la gent pugi parlar, jugar i passejar. Ara bé, 
nosaltres us donarem el suport però vosaltres que sou 

els principals interessats en la porteria sou els qui 
liaureu de tirar el projecte endavant. 

Els tres amics somrigueren i pararen molta atenció 
al que seguia. 

Des de l'Assemblea us recomanem que seguiu els 
següents passos: 

1. Feu que tothom conegui la història de la 
porteria 

2. Deixeu clar que la porteria estarà a la plaça tan 
si com no. 

3. Un cop guanyada, deixar ben clar que s'ha 
aconseguit gràcies al vostre mèrit i no al de cap 
polític benvolent, i d'aquesta manera la gent 
veurà que les coses s'aconsegueixen lluitant. 

L'Heura, la Núria i en Jan van sortir de l'Assemblea 
contents perquè se'ls havia escoltat, veien que el seu 
problema no quedava únicament entre els infants de 
l'escola sinó que interessada a més gent. Però tenien 
un regust amarg de boca perquè no van sortir amb la 
porteria “sota el braç”, que era la sensació que va tenir 
l'Heura després de parlar amb l'alcalde. 

Al dilluns següent els tres amics van penjar un 
cartell al suro de l'escola convocant a una assemblea a 
l'hora del pati. Van assistir-hi 25 companys que es van 
asseure en rotllana a un racó de la pista de bàsquet 
mentre la resta d'infants de l'escola seguia jugant. De 
mica en mica, però s'hi anaven afegint infants 

encuriosits i d'altres que arribaven tard perquè havien 
sigut castigats. L'Heura va posar al dia als seus 
companys de la problemàtica amb la porteria i dels 
consells i suport que va oferir l'Assemblea Llibertària 
als alumnes de l'escola. 

L'Heura va dir ben alt: -Companys, l'alcalde ha 
trencat la seva paraula i no posarà la porteria. Es per 
això que amb la Núria i en Jan vam anar a 
l'Assemblea Llibertària, un grup de gent que ens 
poden ajudar. 

- Si - va seguir en Jan- Ens van dir que havíem 
d'ensenyar a tothom el que passava. 

- Jo li diré a la mare! -, - I jo als veïns... - van 
començar a dir en veu alta molts infants. 

- Però... la porteria no és només per nosaltres- va dir 
la Núria- aleshores si només els hi diem als nostres 
pares i veïns s'assabentaran poca gent. Que us sembla 
si fem una pintada ben gran allà a on ha d'anar la 
porteria? - va dir amb brillantor als ulls que delatava 
orgull per haver tingut aquesta pensada 

- Ostres- la meva germana en sap molt de pintar!- 
va dir un dels nens que estava assegut a la rotllana- 
Es diu Gis i també és de l'Assemblea Llibertària. Que 
us sembla si li demano? 

- I tant!- van dir a l'uníson tots els allà presents 

- Núria has tingut una gran idea -va dir l'Heura.. 

Aquella mateixa nit, la Gis que era la germana 
d'aquell nen de l'escola, va pintar la silueta de la 
porteria i una àrea de gol, on va escriure: «Marca un 
gol a la política de façana.» 



Al dia següent al mercat del poble només s'escoltava 
parlar de la porteria: 


- Heu vist la porteria que han pintat a la plaça? 
Quin goig!- va exclamar el fruiter del mercat. 

- Si que hi hauria d'haver-l·ii una porteria allà. Es 
que han construït una plaça que té ciment i prou! - va 
dir convençuda la paradista de conserves. 

- Qui ho deu haver fet? - va preguntar en veu alta el 
sabater. 

Molts infants i alguns adults jugaven amb la 
porteria pintada a la pared. Però... tot i que els 
comentaris de la gent del poble eren positius, i de fet hi 
jugaven, l'Ajuntament va fer esborrar la porteria al 
cap de dos dies. Al veure la porteria esborrada l'Heura, 
la Núria i en Jan, van esperar fins diumenge i es van 
dirigir de nou a l'Assemblea Llibertària. Un cop a allà 
els infants van dir: 



- Ens han esborrat la porteria, i l'alcalde ni tant sols 
ens ha dit res- va dir la Núria. 


- No ho entenc — va dir en Jan- si tothom hi jugava! 

-No hi ha dret!- va continuar l'Heura- que podem 
fer? 

L'Assemblea Llibertària es va indignar encara més 
amb el comportament infantil de l'Ajuntament. 
Desprès de molt cavil lar la Sandra va poder 
consensuar el següent: 

- Des de l'Assemblea pintarem la porteria cada cop 
que l'esborrin i així tothom qui vulgui hi podrà jugar. 

I així ho van fer. De nou, quan el sol es va pondre, la 
Gis, aquest cop acompanyada per en Fran i la Berta 
que vigilaran que no vingui la policia a multar la Gis, 
van pintar de nou la porteria, l'àrea de gol i les 
següents paraules: #laPorteriaEsQueda. No fem 
política de façana, omplim les parets de política. 

Al mati següent no hi havia cap altre tema de 
conversa al mercat que no fos la porteria: 

- Au! Quina gràcia. Heu vist que han tornat a 
dibuixar la porteria? - va dir el fruiter 

- Si, quina sort! Hi podré seguir jugant amb la meva 
filla. - va afirmar la paradista de conserves 

- Jo crec que els hi ha quedat mill or que el primer 
cop i tot! - va cridar des de la seva paradeta el sabater. 

Els dies passaren i la gent utilitzava la porteria 
dibuixada a la paret lliurement. L'Ajuntament es feia 
al càrrec de la situació i es per això que va decidir 
esborrar-la de nou. Però aquest cop, l'Assemblea 
Llibertària va seguir la màxima que havien establert: 
cada cop que l'Ajuntament ( o “Ajuntafems”, com els hi 
agrada anomenar-lo) esborri la porteria, nosaltres la 

tornarem a pintar. I així va començar una batalla 
político- artística. 

Els llibertaris van pintar cada pam dels travessers 
de la porteria d'un color diferent; al cap de dos dies 
l'Ajuntament la va esborrar. Sense esperar més, aquell 
mateix dia l'assemblea llibertaria va dissenyar un nou 
estil de porteria: aquest cop, els pals que composen la 
porteria seran fets amb moltes petites cares de 
l'alcalde, una rere l'altre. Aquest cop 1' “Ajuntafems” va 
tardar unes poques hores en deixar la paret tota grisa, 
que era el seu color original. Arribats a aquest punt 
l'Assemblea juntament amb l'Heura, la Núria i en Jan 
i la resta de nens de l'escola estaven començant a 
enfadar-se de debò. Però van pensar que el més pràctic 
era repensar l'estratègia i seguir lluitant. Reflexionant 
sobre la situació es van adonar que al poble encara no 
tothom era conscient del que estava succeint amb la 
porteria. Així doncs, aquest cop la van tornar a pintar, 
però amb una peculiaritat: en comptes de fer els pals 
de la porteria amb 3 ratlles rectes, van fer els pals amb 
les paraules repetides una i altre cop de “ 
#laPorteriaEsQueda” i van convidar a totes les 
persones que juguin amb la porteria a fer-se una 
fotografia i penjar-la a les xarxes socials juntament 
amb l'etiqueta: #laPorteriaEsQueda . Com molta gent 
feia ús de la porteria ràpidament va córrer la 
fotografia de la porteria per les xarxes i ja no solament 
en parlaven al mercat sinó que també era un dels 
temes de conversa més habituals a la piscina, a 
l'ambulatori, a l'Esbart teatral.... Tothom coneixia la 
porteria i el que l'alcalde estava fent amb ella. Però 

això no va ser suficient perquè deixessin la porteria, ni 
tan sols per establir diàleg amb les persones que 
utilitzaven la plaça. Així doncs, els incansables 
lluitadors de l'assemblea i de l'escola van optar per 
tornar a pensar de nou una forma més efectiva de 
reivindicació. I se'ls va acudir: 

L'últim dimarts té lloc el Ple de l'Ajuntament, que 
és on els polítics locals prenen els decisions que 
afectaran a tothom sense consultar a ningú. L'Heura, 
la Núria i en Jan i els membres de l'Assemblea 
Llibertaria van decidir presentar-se al Ple. Tot i que és 
un lloc a on està prohibit parlar no van dubtar i en el 
moment en que es parlava de la gestió de l'espai públic 
van decidir fer sentir la seva veu i interlocutar-se amb 
els polítics reclamant la porteria. L'alcalde es va posar 
tot vermell perquè no estava acostumat a xerrar amb 
el seu poble i es sentia incomode perquè no volia 
quedar malament. L'Heura, en representació dels 
infants de l'escola i dels participants de l'assemblea 
llibertaria, va fer una pregunta clara i directa: 

- A on és la porteria que ens vas prometre? 

Tothom allà present es va quedar bocabadat, el 
públic no té permís per parlar. L'alcalde, però que era 
totalment conscient d'aquesta norma imposada per ell, 
sabia que la seva imatge quedaria molt malmesa sinó 
donava resposta a una pregunta tan simple i sense 
mala intenció. Per això va veure's obligat a respondre: 

- Està encarregada, la setmana que ve la tindreu. 

I així va ser, la setmana següent uns operaris de 
l'Ajuntament van col·locar una porteria just davant 
d'on es feien les pintades amb la forma de la porteria. 
Es per això, que l'Assemblea amb el consentiment dels 
3 infants , va pintar de nou la porteria a on sempre, i 
així van tenir dues porteries, una davant de l'altra com 
als camps de futbol. 

Vet aquí una necessitat, Vet aquí una reivindicació 
3 infants lluitadors, 

Van capgirar la situació 

Assemblea Llibertària Castellar del Vallès 

D'agraïments 


Arribo al centre geriàtric amb la càrrega mortífera 
dipositada al fons de la butxaca interior de la 
bandolera. No tinc gaire clar si estic fent bé. Per una 
banda, penso que només sóc l'element mitjançant el 
qual en Manel podrà dur a la pràctica el que ell mateix 
faria si tingués prou autonomia física, per l'altra dubto 
sobre si me'n puc arribar a penedir tard o d'hora, 
malgrat sigui la seva voluntat i no pas una iniciativa 
meva... 

M'espera a la terrassa de la planta baixa, assegut a 
la cadira de rodes davant la "nostra taula", la del racó 
del mur més allunyat de la porta d'accés, al costat del 
gran ficus. 

- Hola Manel!.- exclamo contenta de veure'l. 

- Ja era hora, collons! Fa més de mitja hora que 
t'espero. Fas tard, casumcoi de mossa!. Ai! Què no saps 
que la puntualitat és un valor revolucionari?- em rep 
amb la seva característica amabilitat... 

- Ai, Manel! mira que n'arribes a ser de rondinaire, 
tu, eh?! 

- Pensa que me'n queda poc, de temps... espero, és 
clar! has estat bona minyona?, has fet els deures?.- em 
demana mentre m'escarxofo en una gandula ben a la 
vora seu. 

- Si, ho duc aquí.- faig, tot assenyalant la meva 
bandolera que gairebé mai no em trec de sobre. 

- Bé, bé... que maca que ets quan vols!.- em diu amb 
to carinyós tot provant de fer- me una moixaina 
maldestre a la galta amb els seus dits abonyegats a 
causa de l'artrosi galopant que li dificulta cada dia una 
mica més la mobilitat. 

- El teu amic és molt simpàtic, eh? res a veure amb 
tu!.- li dic atansant-me cap a ell per vèncer la seva 
incipient sordesa. 

- Ja veig que, a part de donar-te la potinga que li 
vaig encomanar, heu estat xerrant... et deu haver 
empastifat les orelles amb totes les seves brutes 
batalles, oi?.- em diu amb veu burleta. 

- Com és que mai no m'havies parlat del teu pare? 
Em vaig quedar ben parada al descobrir que havia 
estat mestre a l'Escola del Bosc i a la del Mar! Ostres, 
no me'n sé avenir que mai no me n'hagis dit res sabent 
com m'apassiona aquesta part de la nostra història!.- li 
recrimino. 

Fa nou anys que conec en Manel. Una amiga que 
aleshores treballava a la "Fundació Amics dels Avis" 
em va embolicar perquè fes de voluntària una 
temporadeta que ara ve l'estiu i els voluntaris se'ns en 
van de vacances i... i... i em va agradar, la veritat!, tot i 
que el Manel sigui tan sorrut i torracollons. 

- Ja saps que a mi no m'agrada gaire parlar. - 
contesta desafiant-me amb les ninetes dels seus ulls 

fosquíssims clavades en les meves que malden per 
romandre immòbils. 

- Bé m'has explicat coses, coses més superficials per 
dir-ho d'alguna manera, però ara veig que no em 
valores prou com per compar...- dic amb to emprenyat, 
però m'interromp. 

- Aviam mossa... primer de tot: jo explico el que em 
rota a qui em dóna la gana; segon: és clar que et 
valoro, si no fóra així li hagués dit al cony d'assistenta 
social que es podia fotre la seva voluntària allà on més 
li plagués; tercer: oi que a tu t'agrada molt de llegir?; 
quart: aquestes coses superficials que dius sí t'he 
contat, quan les afegeixis a les altres baules que en el 
seu moment posseiràs, deixaran de ser-ne, de 
superficials vull dir; cinquè: per què no vas a buscar 
un parell de merdosos tes d'aquells de la màquina de 
l'entrada? els hi fotrem un raig de llimona i així els 
podrem fer anar gola avall.. 

- Que no vols sortir a fer un tomb, avui?- li demano 

- No! 

- Per què em dius això de que a mi m'agrada llegir? i 
que en el seu moment tindré més baules? i...? .- li 
pregunto intentant de capir el que amaguen les frases 
de la seva esbroncada. 

-Violant, cada cosa al seu temps, d'acord?, ho 
entendràs aviat, si tot va bé. Va, no vulguis saber-ho 
tot abans d'hora, retafanera!, i vés a buscar les 
begudes... 

Quan torno amb els tes espero que ell es tregui de la 
butxaca de la jaqueta el tros de llimona embolicada 
amb paper de plata. 

- Ja no puc ... .- diu amb to trist, abastant- me la 
llimona. L'hi agafo i n'escorro una mica de suc dins els 
dos gots de plàstic. 

- Escolta, el teu amic va dir-me que si tu has estat 
un gran home ha set gràcies a l'educació i els valors 
que el teu pare va saber transmetre't des de ben petit. - 
li dic, delerosa d'escoltar més coses sobre la seva 
infància transcorreguda a la Barceloneta dels anys 
vint del segle passat. 

- Aquest bocamoll d'en Tomàs! I com l'has trobat a 
ell? Se'l veu atrotinat com jo? .- em pregunta desviant 
la conversa... 

- M'ha agradat molt conèixe'l. Home, no... no no, no 
n'està pas tant com tu... però pensa que ell té cinc anys 
menys... 

- Oh, és clar! Es un jovenet de noranta anys, en 
canvi jo sóc un vell xaruc de noranta-cinc.- em contesta 
irònicament. 

- Però és que no tothom envelleix de la mateixa 
manera, Manel! Tu has patit malalties, caigudes, t'han 
operat tres vegades, tens dolors... però mira, tot i això 
trobo que estàs força bé, eh?!, encara!... 

- Però diga'm, cony! com està? Camina sense ajuts?, 
se'l veu àgil?.- insisteix en Manelet. 

- Camina amb bastó, va mig geperut i es cansa molt, 
ho vaig notar pel seu panteix, però crec que ho duu 
força bé... Del laboratori vam anar a fer una cerveseta 
a un bar molt antic on els vostres pares, segons va dir- 
me, s'hi reunien per tractar sobre els assumptes de la 
CNT, la vaga de la Canadenca i tot allò... Ho vaig 
trobar apassionant, Manel! 

- Collons amb en Tomàs! Ningú no li deu fotre cas i 
així que li cau del cel una joveneta ignorant i 
apassionadament delerosa d'escoltar històries de la 
clandestinitat, ja no hi ha qui l'hi aturi la llengua... 
Ah, però casumcoi!, aquella Rosa de Foc!, tot i que jo 
era ben xic, aleshores... .- Per fi, després de tantes 
tardes dominicals, veig com els seus opacs ulls amb 
cataracta, espurnegen, ara, d'emoció.- Escolta mossa, 
tot això és molt interessant, però ara l'assumpte és un 
altre... 

- No podries esperar a prendre't la potinga aquesta 
després que m'haguessis explicat més cosetes sobre 
aquells temps?.- li demano sense esperances- 
M'agradaria tant saber com se't va haver de treure't de 
sobre en García Oliver aquells dies de juliol quan tu, 
amb només quinze anys, et vas voler apuntar a fer la 
revolució pels carrers de Barcelona a primera línia de 
foc... 

- Ara no és el moment, recoi! Vinga, va, dóna-m'ho 
ara que no hi ha moros a la costa.- m'exigeix i, curant 
de no ser vistos, li dono el potet ple de polsim blanc 
que el seu amic farmacèutic va preparar per atendre la 
seva demanda. 

- Recorda com t'ho has de prendre, eh?, sobretot!.- li 
adverteixo 

- Si, si... que et penses que repapiejo, mossa? 

- En Tomàs va dir-me que és molt important que, 
per evitar despertar sospites, ho dosifiquis tal com va 
indicar-te per telèfon, eh?: el primer dia, una 
culleradeta de postre diluïda en mig got d'aigua, el 
segon només mitja, el tercer una i mitja, també de 
postre, i sant tornem-hi al quart com el primer dia i 
així fins que... 

- Va, prou, collons! que encara ens sentirà algú...- 
em renya- per aquí mai no se sap si hi para alguna 
orella desvagada... Ja et dic que me'n recordo 
perfectament. Sé com funcionen aquestes coses, ja vaig 
dir-te que vaig conèixer el Tomàs quan treballava de 
jove amb ell a la farmàcia dels seus pares. 

- Però Manel, no et fa por patir? o que quedis en 
estat vegetatiu?... 

- No, i ara, mossa!. La barreja d'aquests elements 
farà que el cor se'm vagi debilitant a marxes forçades i 
com que ja tinc insuficiència cardíaca... es pensaran 
que ha estat una mort sobtada a causa d'una 
fibriHació ventricular. Mira, en aquests llocs és molt 
normal que ens morim de "vells", entens? 

- Si. Un dia us aneu a dormir i ja no us desperteu 
més, oi?. Suposo que ho troben d'allò més normal i, 
encara més tenint un quadre patològic crònic com el 
teu, així que no es molesten gaire en esbrinar re... eh, 
que és així? 

- Si, si... i encara que m'esberlessin de dalt a baix 
per acabar-ne de capissar les causes, no crec que hi 
trobessin res... si el Tomàs ha fet la feina com cal, això 
no hauria de deixar cap rastre... 

- I tu, per fi, t'hauràs alliberat d'aquesta nova presó, 
eh? 

- Ja vaig estar massa anys entre barrots. A més a 
més de no agradar-me viure aquí tancat, ara ja no tinc 
qualitat de vida, m'ho han de fer gairebé tot i això 
m'humilia i aquest dolor a les articulacions i la pèrdua 
de mobilitat... Ves! tot plegat em fastigueja prou! Ja he 
fet aquí el que havia de fer, estic absolutament 
preparat per deixar de ser. 

- Et trobaré a faltar.- li dic amb un somrís tristoi, 
mirant -lo de fit a fit. 

El Manel esclata en una gran riallada, mentre els 
seus ulls es fixen en la punta de les meves espardenyes 
que sempre duc esparracades allà on el dit gros 
s'acomoda. 

- Aquest també malda per alliberar- se de la seva 
presó, eh, coi de mossa? 

- Escolta, com eren aquelles escoles? racionalistes en 
deien, oi?- li demano assedegada d'escoltar història de 
primera mà. 

- Ah! allà t'ensenyaven a raonar. Aprenies a 
aprendre a pensar. Hi havia discussió, debat, activitats 
a l'aire lliure, educació sexual... 

- Llàstima que els franquistes s'ho carreguessin 
tot... .- em lamento, pensant en com d'endarrerida va 
quedar l'educació a la nostra nació durant la dictadura 
amb el recolzament explícit de l'església i l'estament 
militar. 

- Bah! aquells malparits odiaven la saviesa, la 
llibertat, el desenvolupament personal... Només volien 
ramats atemorits. Vinga, brindem perquè estiguin tots 
al cel... 

- Al cel?!.- exclamo sorpresa. 

- Si, és clar! Ha de ser molt més avorrit que no pas 
l'infern, no trobes...?.- em diu, picant-me l'ullet. 

S'acosta l'hora d'anar-me'n, em fa mandra fer-ho. 
Estic trista, summament trista. Segurament serà 
l'última vegada que vegi aquesta mòmia rondinaire 
esquitllar- se de les meves súpliques per tal que 
m'expliqui cosetes d'aquella època èpica per a mi. 
L'edat no perdona, s'estan morint tots els que van 
viure aquells fets i aviat ja no quedaran testimonis de 
primera mà, testimonis vençuts... ells tenen més dret 
que ningú a explicar la seva visió de la història. 

- Bé, que no tens res millor a fer que quedar-te aquí 
tota la vesprada, mossa? Mira que són gairebé quarts 
de vuit i em cridaran perquè vagi a sopar. 

- Si, ja me'n vaig. Bé, vull que sàpigues que per a 
mi, conèixe't ha estat molt important, i que no em 
cansaria mai d'escoltar allò que m'hagués agradat tant 

que m'expliquessis... Ets un tio collonut, tu ja ho saps. 
Força malacarós, però... 

- Au, va, punyeta de mossa!. Vés-te'n que s'està fent 
tard i encara podràs aprofitar una mica de tarda. I fes- 
me un parell de petons que encara mai no me n'has fet 
cap, i dius que jo sóc... 

Li faig un parell de petons profunds i silenciosos a 
les galtes enfonsades. Ja hi som... el fotut nus al coll, 
l'aigua que m'inunda els ulls, quina ràbia! no ho vull 
això! Vull que em recordi -si es que ho ha de fer- amb 
un ample somrís i els ulls brillants d'alegria, no de 
pena. 

- Ai!, que flasca que ets...! . Mira, sobre això de la 
lluita antifeixista que comentaves abans, pensa que va 
ser aleshores el moment en què més a prop hem estat 
els anarquistes d'albirar que la utopia del comunisme 
llibertari podia passar a ser una realitat... Durant 
unes setmanes la nostra gent, els treballadors, vam 
deixar de ser la classe oprimida pels patrons, per la 
burgesia i vam organitzar-nos en cooperatives, en 
milícies urbanes..., tots, homes i dones sabíem quin era 
el nostre paper, la nostra batalla a guanyar, en fi, 
malauradament no va acabar de sortir bé, hi havia 
molts factors polítics i socials que... en fi... deixem-ho 
córrer ara...- - m'estreny el braç afectuosament amb la 
poca força que encara li queda a la mà i em fa un gest 
amb l'altra indicant- me que foti ja el camp. 

Quan sóc a punt de travessar la porta que connecta 
la terrassa amb la sala de visites, sento que em crida: 

- Eih, Violant! Tinc un regalet per a tu. L'he deixat a 
la recepcionista perquè te'l donés quan marxessis. 
Però, escolta -afegeix, en un xiuxiueig que m'obliga a 
llegir-li els llavis- no en facis ús fins que jo..., ja 
m'entens, oi? 

- Gràcies!. Tranquil, serà com tu ho vols.- li contesto, 
girada cap a ell, amb la veu estrafeta per l'emoció que 
encara m'aclapara. 

La noia de recepció, que està atenent una trucada 
telefònica, m'abasta un paquet molt gruixut embolicat 
amb paper d'embalar lligat pulcrament amb un cordill 
de boga. L'hi agafo i surto. 

Camino Passeig de Borbó avall fins arribar a la 
platja. M'assec a la sorra, ben a la vora del tros de 
llenca que les onades van humitejant amb les seves 
rítmiques llepades. Desfaig el paquet i em trobo amb 
un feix de llibretes mida DIN A4. En fullejo un parell i 
veig que els fulls estan escrits per ambdues cares; la 
lletra és polida i de mida mitjana. En la primera 
d'elles, a la portada de cartolina vermella, hi ha escrit 
amb lletres majúscules i negres, com a títol: Memòria 
d'un llibertari emprenyat, encara que eternament 
il -lusionat. Manel Trebill i Ferret. A sota, amb lletra ja 
en minúscula i tremolosa, s'hi llegeix: 

Per a tu, Violant, desitjosa sempre de saber-ne més, 
aquesta darrera baula que completa la cadena de la 
meva vida. Oi que t'agrada que t'expliquin cosetes, 
mossa?, doncs en tens per estona... Gràcies per alegrar 

els meus darrers dies amb la teva presència, gràcies 
per fer-me companyia i gràcies, sobretot -i estigue'n 
sempre ben orgullosa- per haver-me ajudat a 
enderrocar els darrers barrots que em separaven del 
que hauria d'ésser la principal fita de la nostra 
existència: la llibertat... 

Salut i camí!. 

Ho torno a embolicar, no voldria per res del món 
faltar a la paraula donada a en Manel, tot i que em 
moro de ganes d'obrir les llibretes i fer-ne un primer 
tast, però... he d'esperar la trucada de la residència 
donant-me la bona-mala notícia... 

Gràcies a tu, Manel, per haver-me donat 
l'oportunitat d'escollir entre la coherència i la 
hipocresia, entre la valentia i la covardia... potser en 
mi hi haurà un abans i un després d'haver-te conegut. 

Salut, company! 

Pili Serra Pasqual 

+ info: 

http://certamen.larosadelsvents.cat 

